लोक कवि अब गाते नहीं – ४ – Anjoria\nFeb 28, 2011 उपन्यास, दयानंद पाण्डेय, भोजपुरी, भोजपुरी गीत गवनई, लोक कवि अब गाते नहीं लोक कवि़\nतिसरका कड़ी से आगे…..\nकहल जाला कि अर्जुन द्रोपदी के एहीसे जीत पवले कि उनुका बस मछरी के आँख लउकत रहे. जबकि बाकी योद्धा पूरा मछरी देखत रहले आ एह चलते मछरी के आँख ना भेद पवले. से द्रोपदियो के ना जीत पवले. बाकिर केहू के जीते के अपना लोक कवि के स्टाइल कुछ दोसरे रहे. ना त ऊ अर्जुन रहले ना अपना के अर्जुन का भूमिका में देखत रहले तबहियो ऊ जीतत जरुर रहले. एह मामिला में ऊ अर्जुनो से दू डेग आगा रहले काहे कि लोक कवि मछरी आ मछरी का आँख से पहिले द्रोपदी के देखसु. बलुक कई बेर त ऊ बस द्रोपदिये के देखसु. काहे कि उनुका निशाना पर मछरी के आँख ना द्रोपदी रहत रहे. मछरी भा मछरी के आँख त बस साधन रहुवे द्रोपदी के जीते के. साध्य त द्रोपदिये रहुवी. से ऊ द्रोपदी के साधसु, मछरी भा मछरी के आँख नाहियो सधे त उनुका कवनो फरक ना पड़त रहे. ऊ गावतो रहन, “बिगड़ल काम बनि जाई, जोगाड़ चाहीं”. एहसे केहू हत होखता कि आहत, एहसे उनुका कवनो सरोकार ना रहत रहुवे. उनुका त बस अपना द्रोपदी से सरोकार रहत रहुवे. ऊ द्रोपदी शराबो हो सकत रहे, सफलतो. लड़कियो हो सकत रहे, पइसो. सम्मान, यश, कार्यक्रम भा जवन कुछ होखो. उनुकर संगी साथी कहबो करसु कि, “आपन भला, भला जगमाहीं !” बाकिर लोक कवि के एहसे कवनो फरक ना पड़त रहे. हँ, कभी कभार फरक पड़ियो जाव. तब जब उनुकर कवनो द्रोपदी उनुका ना भेंटात रहे. बाकिर एह बाति के गाँठ बन्हले ऊ घुमतो ना रहले कि “हऊ वाली द्रोपदी ना मिलल !” बलुक ऊ त अइसन अहसास करावसु जइसे कुछ भइले ना होखे. दरअसल दंद-फंद आ अनुभव उनुका के बहुते पकिया बना दिहले रहुवे.\nएक बेरि के बाति ह. लोक कवि के एगो विदेश दौरा तय हो गइल रहे. एडवांसो मिल गइल रहे, तारीख तय ना भइल रहे. दिन पर दिन गुजरत रहे बाकिर तारीख तय ना हो पावे. लोक कवि के एगो शुभचिन्तक बहुते उतावला रहले. एक दिन लोक कवि से कहले, “चिट्ठी लिखीं.”\n“हम का चिट्ठी लिखीं. जाए दीं.” लोक कवि कहले, “जे अतने चिट्ठी लिखल जनती त गवैये बनतीं ? अरे साटा पर आपन नाम आ तारीख लिख दिहिलें, उहे बहुत बा.” ऊ कहे लगले “कहीं कुछ गलत सलत हो गइल त ठीक ना रही. जाए दीं मामिला गड़बड़ा जाई.”\n“त फोन करीं.” शुभचिन्तक के उतावली गइल ना रहे.\n“नाहीं. फोन रहे दीं.”\n“का है कि बेसी कसला पर पेंच टूट जाला.” लोक कवि शुभचिन्तक के समुझावत कहले.\nशुभचिन्तक एह लगबग अपढ़ गायक के ई बाति सुनके हकबका गइले. बाकिर लोक कवि त अइसने रहले.\nसगरी चतुराई, सगरी होशियारी, ढेर सगरी गणित आ जुगाड़ का बावजूद ऊ बोलत बेधड़क रहले. ई शायद उनुकर भोजपुरी के माटी के रवायत रहुवे कि अदा, जानल मुश्किल रहे. आ ऊ अनजाने ही सही एकाध बेर नुकसानो का कीमत पर कर जासु आ कुछऊ बोल जासु. आ जे कहल जाला कि “जवन कह दिहनी से कह दिहनी” पर अडिगो रह जासु.\nअइसने एक बेर एगो कार्यक्रम ले के लोक कवि का गैराज वाला डेरा पर चिकचिक चलत रहुवे. लोक कवि लगातार पइसा बढ़ावे आ कुछ एडवांस लेबे का जिद्द पर अड़ल रहुवन. आ क्लायंट जे बा से कि पइसा ना बढ़ावे आ एडवांस का बजाय सिरफ बयाना दे के साटा लिखवावल पर अड़ल रहुवे. क्लायंट का सिफारिश में कवनो कार्पोरेशन के एगो चेयरमैनो साहब लागल रहलें. काहे कि एगो केन्द्रीय मंत्री के चचेरा भाई होखला का नाते चेयरमैन साहब चलता पूर्जा वाला रहले. आ लोक कवि के जनपद के मूल निवासिओ. ऊ लोक कवि से हमेशा लगभग अफसरी-सामंती अंदाज में बतियावसु. ओहू दिन “मान जो, मान जो” कहत रहले. फेर लोक कवि के तनिका इज्जत देबे का गरज से ऊ हिन्दी पर आ गइले, ःमान जाओ, मैं कह रहा हूं.”\n“कइसे मान जाईं चेयरमैन साहिब ?” लोक कवि कहले,”रउरा त सब जानीले. खाली हमही रहतीं त बात चल जाइत. हमरा साथे अउरियो कलाकार बाड़े. आ ईहाँ के पूरा पार्टियो चाहीं.”\n“सब हो जाई. तू घबरात काहे बाड़ऽ ?” कहत चेयरमैन साहब लोक कवि के धीरे से मटकी मरले आ फेर कहले, “मान जो, मान जो !” फेरु अपना जेब से एक रुपिया के सिक्का निकालत चेयरमैन साहब उठ खड़ा भइले. लोक कवि के ऊ सिक्का देत कहले, “हई ले आ मिसिराइन के “हियां” हमरा ओरि से साटि दीहे.”\n“का चेयरमैन साहिब, रउरो ?” कहके लोक कवि तनी खिसियइले. बाकिर चेयरमैन साहब के एह फूहड़ टिप्पड़ी के जवाब ऊ चाहियो के ना दे पवले आ बाति टालि गइले. चेयरमैनो साहब क्लाइंट का साथे चल गइले.\nचेयरमैन साहब के जातही लोक कवि का गैराज में बइठल उनुकर एगो अफसर दोस्त लोक कवि के टोकले,” रउरा जब ई कार्यक्रम नइखे करे के त साफ मान काहे ना कर दिहनी ?”\n“रउरा कइसे मालूम कि हम ई कार्यक्रम ना करब ?” लोक कवि तनी हमलावर होत पूछले.\n“रउरा बातचीत से.” ऊ अफसर बोलले.\n“अइसे अफसरी करीं ले रउरा ?” लोक कवि बिदकले, “अइसहीं बातचीत के गलत सलत नतीजा निकालब ?”\n“त का. कार्यक्रम त करही के बा चाहे ई लोग एक्को पइसा ना देव तबहियो.” लोक कवि भावुक हो गइले. कहले, “अरे भाई, ई चेयरमैन साहिब कहत बानी त कार्यक्रम त करही के बा.”\n“काहे ? अइसन का बा एह दू कौड़ी के चेयरमैन में ?” अफसर बोलल. “मंत्री एकर चचेरा भाई ह नू ! का बिगाड़ लीहि. तेह पर रउरा से फूहड़ आ बेइज्जत करे वाला टिप्पणी करत बा. के हई ई मिसिराइन ?”\n“जाए दीं ई सब. का करब रउरा जानि के ?” लोक कवि कहले, “ई जे चेयरमैन साहिब हउवें नू, हमरा के बहुते कुरता पायजामा पहिरवले बाड़न एह लखनऊ में. भूखे सूतत रहीं त खाना खिअवले बाड़न. जब हम शुरु शुरु में लखनऊ आइल रहीं त बड़ सहारा दिहले. त कार्यक्रम त करही के बा.” कहि के लोक कवि अउरी भावुक हो गइले. कहे लगले, “आजु त हम इनका के शराब पियाइले त पी लेले. हम उनुका बरोबर में बइठ जानी त खराब ना मानसु आ हमार गानो खूब सुनेलें. आ एहिजा ओहिजा से परोगराम दिलवा के पइसो खूब कमवावेले. त एकाध गो फ्री परोगरामो कर लेब त का बिगड़ जाई ?”\n“त अतना नाटक काहे ला कइले रहीं?”\n“एहसे कि ऊ जवन क्लायंट आइल रहे ऊ पुलिस में डीएसपी बा. दोसरे एकरा लड़िकी के शादी. शादी का बाद विदाई में रोआरोहट मचल रही. के माँगी पइसा अइसनका में ? दोसरे, पुलिस वाला हऽ. तीसरे ठाकुर हऽ. जे कहीं गरमा गइल आ गोली बंदूक चलि गइल, त ?” लोक कवि कहले, “एही नाते सोचत रहली कि जवन मिलत बा एहीजे मिल जाव. कलाकारनो भर के ना त आवही जाए भर के सही.”\n“ओह त ई बाति बा.” कहिके ऊ अफसर महोदय भउँचकिया गइलन.\nचेयरमैन प्रसंग पर अफसरके सवाल लोक कवि के भावुक बना दिहले रहे. अफसर त चल गइल बाकिर लोक कवि के भावुकता उनकरा पर सवारे रहे.\nचेयरमैन साहब के हालांकि लोक कवि बहुते मान देसु बाकिर मिसिराइन पर अबहीं अबहीं उनुकर टोंट उनुका के आहत कर दिहले रहुवे. एह आहत भाव के धोवे का लिहाज से ऊ भरल दुपहरिये में शराब पियल शुरु कर दिहले. दू गो कलाकार लड़िकिओ उनुकर साथ देबे संजोग से तबले आ गइल रहीं सँ. लोक कवि लड़िकियन के देखते सोचले कि नीमने भइल कि चेयरमैन साहिब चलि गइले. ना त एह लड़िकियन के देखते ऊ खुल्लमखु्ल्ला फूहड़ टिप्पणी कइल शुरु कर देतन आ जल्दी जइबो ना करतन. लड़िकियन के अॡना जाँघ पर बइठावल, ओकनी के गाल मीसल, छाती भा हिप दिहल जइसन ओछ हरकत उनुका खातिर रुटीन हरकत रहे. ऊ कबहियो कुछऊ कर सकत रहले. अइसन कभी-कभार का, अकसरहे लोको कवि करत रहले. बाकिर उनुका एह कइला में लड़िकियनो के मजबूरे सहमति सही, सहमति रहत रहुवे. बाकिर चेयरमैन साहब के एह ओछ हरकतन पर लड़िकियन के खाली असहमतिये ना रहत रहे, ऊ सब बिलबिलाइयो जात रही सँ.\nबाकिर चेयरमैन साहब बाज ना आवसु. अंत में लोके कवि के पहल करे के पड़त रहुवे, “त अब चलीं चेयरमैन साहब !” चेयरमैन साहब लोक कवि के बात के तबो अनुसना करसु त लोक कवि हिन्दी पर आ जासु, “बड़ी देर हो गई, जायेंगे नहीं चेयरमैन साहब ?” लोक कवि के हिन्दी बोलला के मतलब समुझत रहले चेयरमैन साहब से उठ खड़ा होखसु. कहसु, “चलत हईं रे, तें मउज कर.”\n“नाहीं चेयरमैन साहिब, बुरा जिन मानीं.” लोक कवि कहसु, “असल में कैसेट पर डाँस के रिहर्सल करवावे के रहे.”\n“ठीक है रे, ठीक है.” कहत चेयरमैन साहब चल देसु. चल देसु कवनो दोसरा “अड्डा” पर.\nचेयरमैन साहब साठ बरीस के उमिर छूवत रहले बाकिर उनुकर कद काठी अबहियो उनुका के पचासे का आसपास के आभास दिआवत रहे. ऊ रहबो कइलन छिनार किसिम के रसिक. सबसे कहबो करसु कि, “शराब आ लौंडिया खींचत रहऽ, हमरे लेखा जवान बनल रहबऽ”.\nचेयरमैन साहब के अदा आ आदत कई गो अइसनो रहे जे उनुका के सरेआम जूता खिया देव बाकिर ऊ अपना बुजुर्गियत के भरपूर फायदे ना उठावसु बलुक कई बेर त ऊ अउरी सहानुभूति बिटोर ले जासु. जइसे ऊ कवनो बाजार में खड़ा-खड़ा अचके में बेवजह अइसे चिचियासु कि सभकर नजर उनुका ओरि उठ जाव. सभ उनुका के देखे लागे. जाहिर बा कि अइसनका में बहुते मेहरारुवो रहत रहली सँ. अब जब मेहरारू उनुका ओरि देखऽ सँ त फूहड़पन पर उतर जासु. चिल्लाईये के अधबूझ आवाज मे कहसु, “… दे !” मेहरारू सकुचा के किनारे हो के दोसरा तरफ चल दे सँ. कई बेर कवनो सुन्दर मेहरारू भा लड़िकी देखसु त ओकरा अगल-बगल में चक्कर काटत-काटत ओकरा पर भहरा के गिर जासु. एह गिर पड़ला का बहाने ऊ ओह मेहरारू के भर अंकवारी पकड़ि लेसु. एही दौरान ऊ औरत के हिप, कमर, छाती आ गाल छू लेसु पूरा बेहूदगी आ बेहाया तरीका से. मेहरारू अमूमन संकोचवश भा लोक लाज का फेर में चेयरमैन साहब से तुरते छूटकारा पा के ओहिजा से खिसक जा सँ. एकाध गो औरत अगर उनुका एह तरे गिरला पर नाराजगी देखाव सँ त चेयरमैन साहब फट से पैंतरा बदलि लेसु. कहसु, “अरे बच्चा, खिसयाव जनि. बूढ़ हईं नू, तनी चक्कर आ गइल रहुवे से गिर गइल रहीं.” ऊ “सॉरी”ओ कहसु आ फेरु ओह मेहरारू का कान्ह पर झूकल-झूकल ओकरा छातियन के उठत-बइठत देखत रहसु. तबहियो औरत उनुका पर दया खात उनुका के सम्हारे लागऽ सँ त ऊ फेर बहुते लापरवाह अंदाज में हिप पर हाथ फेर देसु. आ जे कहीं दू तीन गो औरत मिल के उनुका के सम्हारे लागऽ सँ त उनुकर त पौ बारह हो जाव. ऊ अकसरहाँ अइसन करसु बाकिर हर जगहा ना. जगह आ मौका देखि के. तवना पर कलफ लागल चमकत खद्दर के कुरता पायजामा, उनुकर उमिर से एह सब अएब पर बिना मेहनते पानी पड़ जाव. तवना पर ऊ हाँफे, चक्कर आवे के दू चार आना एक्टिंगो फेंक देसु. बावजूद एह सब के ऊ कभी कभार फजीहत फेज में घेराइये जासु. तबो ऊ एहसे उबरे के पैंतरा बखूबी जानत रहलें.\nएकदिन ऊ लोक कवि का लगे अइले, कहले, “२६ दिसंबर के तू कहाँ रहऽ भाई ?”\n“एहीजे त. रिहर्सल करत रहीं.” लोक कवि जवाब दिहले.\n“त हजरतगंज ना गइल रहऽ २५ के ?”\n“काहे ? का भइल ?”\n“त मतलब कि ना गइलऽ ?”\n“त अभागा बाड़ऽ”.\n“अरे भइल का ?”\n“चेयरमैन साहब औरत के एगो खास अंग के उच्चारत बोलले, “अतना बड़हन औरतन के …. क मेला हम ना देखले रहीं. !” ऊ बोलते जात रहले,”हम त भाई पागल हो गइल रहीं. कवनो कहे एने दबाव़ कवनो कहे एने सुघुरावऽ.” ऊ कहले,”हम त भाई दबावत सुघुरावत थाक गइनी.”\n“चक्कर वक्कर आइल कि नाहीं ?” लोक कवि पूछले.\n“कव हाली ?”\n“इहे करीब १५ – २० राउण्ड त अइबे कइल.” कहत चेयरमैन साहब खुदे हँसे लगलन.\nलेकिन चेयरमैन साहब का साथे अइसने रहे.\nऊ खुद अंबेसडर में होखसु आ जे अचानके कवनो सुंदर मेहरारू के सड़क पर देखि लेसु, भा दू चार गौ कायदा के औरत देखि लेसु त ड्राइवर के डाँटत तुरते काशन दे, “ऐ देखत का बाड़े ? गाड़ी होने घुमाव.” ड्राइवरो अतना पारंगत रहुवे कि काशन पावते ऊ फौरन गाड़ी मोड़ देव, बिना एकर परवाह कइले कि अइसे में एक्सीडेंटो हो सकेला. चेयरमैन साहब कबो दिल्ली जासु त दू तीन दिन डी॰टी॰सी॰ का बसन खातिर जरुर निकालसु. कवनो बस स्टैंड पर खड़ा होके बस में चढ़े खातिर ओहिजा खड़ा औरतन के मुआयना करसु आ फेरु जवना बस में बेसी औरत चधऽ सँ, जवना बस में बेसी भीड़ होखे, ओहि में चढ़ि जासु. ड्राइवर के कहसु,”तू कार ले के पाछा पाछा आवऽ.” कई बेर ड्राइवर अतना बाति बिना कहले जानत रहे. त चेयरमैन साहब डी॰टी॰सी॰ का बस में जवने तवने मेहरारू के छूवला के सुख लेसु, उनुकर अंबेसडर कार बस का पीछे पीछे उनुका के फालो करत आ चेयरमैन साहब औरतन के फालो करत. ऊँघसु, गिरसु, चक्कर खासु. “फालो आन” के सरहद छूवत.\nचेयरमैन साहब के अइसनका तमाम किस्सा लोके कवि का कई लोग जानत रहे. बाकिर चेयरमैन साहब के लोक कवि के झेलते भर ना रहसु बलुका उनुका के पूरा तरह जियत रहसु. जियत एहसे रहसु कि “द्रोपदी” के जीते खातिर चेयरमैन साहब लोक कवि ला एगो काम के पायदान रहलें. एगो जरुरी औजार रहलें. आ एहसान त उनुकर लोक कवि पर रहले रहुवे. हालांकि ओह एहसान के चेयरमैन साहब किहाँ एक बेर ना कई-कई बेर लोक कवि उतार का चढ़ा चुकल रहले तबहियो उनुकर मूल एहसान लोक कवि कबो भुलासु ना आ एहूसे बेसी ऊ जानत रहले कि चेयरमैन साहब द्रोपदी जीते के कामिल पायदान आ औजारो हउवन. से कभी-कभार उनुकर अएब वाली अदा-आदतन के ऊ आँख मूँद के टाल जासु. मिसिराइन पर यदा-कदा के टोंटो के ऊ आहत होइयो के कड़ुवा घूँट का तरह पी जासु आ खिसियाइल हँसी हँस के मन हलुक कर लेसु. केहु कुछ टोके, कहे त लोक कवि कहसु,”अरे मीर मालिक हउवन, जमींदार हउवन, बड़का आदमी हउवन. हमनी का छोटका हईं जा, जाए दीं !”\n“काहे के जमींदार ? अब त जमींदारी खतम हो चुकल बा. कइसन छोटका बड़का ? प्रजातंत्र हऽ.” टोके वाला कही.\n“प्रजातंत्र ह नू !” लोक कवि बोलसु, “त उनुकर बड़का भाई केन्द्र में मंत्री हवे आ मंत्री लोग जमींदार से बढ़के होला. ई जानीलें कि ना ?” ऊ कहसु, “अइसहू आ वइसहू. दूनो तरह से ऊ हमरा खातिर जमींदारे हउवें. तब उनुकर जुलुमो सहही के बा, उनुकर प्यारो दुलार सहे के बा आ उनुकर अएबो आदत.”\nअर्जुन के त बस एगो द्रोपदी जीते के रहे बाकिर लोक कवि के हरदम कवनो ना कवनो द्रोपदी जीते के रहत रहे. यश के द्रोपदी, धन के द्रोपदी आ सम्मान के द्रोपदी त उनुका चाहले चाहत रहुवे. एह बीचे ऊ राजनीतिओ के द्रोपदी के बिया मन में बो चुकल रहले. बाकिर ई बिया अबही उनुका मन का धरतिये में दफन रहे. ठीक वइसहीं जइसे उनुकर कला के द्रोपदी उनुका बाजारु दबाव में दफन रहुवे. अतना कि कई बेर उनुकर प्रशंसक आ शुभचिंतको, दबले जुबान से सही, कहत जरुर रहलें कि अगर लोक कवि बाजार का रंग में अतना ना रंगाइल रहतन आ बाजार का दबाव में अपना आर्केस्ट्रा कंपनी वाला शार्टकट का जगहा अपना बिरहे पार्टी के तवज्जो दिहले रहतन त तय तौर पर ऊ राष्ट्रीय कलाकार रहतन. ना त कम से कम तीजन बाई, बिस्मिल्लाह खान, गिरिजा देवी के स्तर के कलाकार त रहबे करतन. एहसे कम पर त उनुका के केहू रोकिये ना पवले रहीत. साँच इहे रहे कि बिरहा में लोक कवि के आजुवो कवनो जवाब ना रहे. उनुकर मिसिरी जइसन आवाज के जादू आजुवो ढेर सगरी असंगति आ विसंगति का बावजूद सिर चढ़ के बोलत रहे. आ एहू ले बड़ बाति ई रहे कि कवनो दोसर लोक गायक बाजार में तब उनुका मुकाबिले दूर दराज तक ना रहे. लेकिन अइसनो ना रहे कि लोक कवि से बढ़िया बिरहा भा लोक गीत वाला दोसर ना रहले. आ लोक कवि से बढ़िया गावे वाला लोग दू चारे गो सही बाकिर रहले जरुर. लेकिन ऊ लोग बाजार त दूर बाजार के बिसातो ना जानत रहले. लोको कवि एह बाति के सकारसु. ऊ कहबो करसु कि “बाकिर ऊ लोग मार्केट से आउट बा.” लोक कवि एकर फायदे का उठावत रहले बलुक भरपूर दुरुपयोगो करत रहले. दूरदर्शन, आकाशवाणी, कैसेट, कार्यक्रम, आर्केस्ट्रा हर जगहा उनुकरे बहार रहे. पइसा जइसे उनुका के अपना पँजरा बोलावत रहे. जाने ई पइसे के प्रताप रहे कि का रहे बाकिर गाना अब उनुका से बिसरत रहे. कार्यक्रमो में उनुकर साथी कलाकार हालांकि उनुके लिखल गाना गावसु बाकिर लोक कवि ना जाने काहे बीच बीच में दू चार गाना अपनहू गावल करसु. अइसे जइसे कवनो रस्म पूरा करत होखसु. गँवे-गँवे लोक कवि के भूमिका बदलल जात रहे. ऊ गायकी के राह छोड़ के आर्केस्ट्रा पार्टी के कैप्टन-कम-मैनेजर के भूमिका ओढ़ले जात रहसु. बहुत पहिले लोक कवि के कार्यक्रमन के उद्घोषक रहल दूबे जी उनुका के आगाहो कइले रहले कि़, “अइसे त एक दिन आप आर्केस्ट्रा पार्टी के मैनेजर बनि के रह जाएब.” बाकिर लोक कवि तब दुबे जी के ई बात मनले ना रहले. दुबे जी जवन खतरा बरीसन पहिले भाँप लिहले रहले ओही खतरा के भँवर अब लोक कवि के लीलत रहुवे. बाकिर बीच-बीच के विदेशी दौरा, कार्यक्रमन के अफरा-तफरी लोक कवि के नजर के अइसे तोपले रहुवे कि ऊ एह खतरनाक भँवर से उबरल त दूर एकरा के देखियो ना सकत रहले. पहिचानो ना पावत रहले. बाकिर ई भँवर लोक कवि के लीलत जात बा, ई उनुकर पुरनका संगी साथी देखत रहले. लेकिन टीम का बहरी हो जाये का डर से ऊ सब लोक कवि से कुछ कहत ना रहले, पीठ पाछा बुदबुदा के रह जासु.


बिप्लब देव त्रिपुरा के मुख्यमंत्री पद के किरिया लीहलें – टटका खबर\nMar 9, 2018 किरिया धराई समारोह, त्रिपुरा, नरेन्द्र मोदी, बिप्लब देव, मुख्यमंत्री\nअगरतला 09 मार्च (वार्ता) त्रिपुरा भाजपा के प्रदेश अध्यक्ष बिप्लब देब आजु त्रिपुरा के मुख्यमंत्री पद के किरिया ले लिहलें आ एकरा साथही बँवारा गोलन के 25 बरीस पुरान किला भसावल माहौल केसरिया हो गइल.\nराज्यपाल तथागत रॉय राजभवन में आयोजित एगो भव्य समारोह में बिप्लब देव के पद आ गोपनीयता के किरिया धरवलें. एह मौका पर प्रधानमंत्री नरेन्द्र मोदी, भाजपा अध्यक्ष अमित शाह, केन्द्रीय गृहमंत्री राजनाथ सिंह, भाजपा के पुरनिया नेता लालकृष्ण आडवाणी अउऱ मुरली मनोहर जोशी समेत अनेके खामसखास लोग एह ऐतिहासिक क्षण के साक्षी बनलें.\nसरकार के किरिया धराई समारोह के बाद एगो जनसभा के संबोधित करत प्रधानमंत्री नरेंद्र मोदी कहलें कि केंद्र सरकार त्रिपुरा के विकास आ एहिजा के लोगन के सपना पुरावे ला हरसंभव मदद करी. जवना सपनन के लेके ई सरकार बनल बा, ओकरा के पूरा करे में केंद्र सरकार राज्य का साथे कंधा से कंधा मिलाके चली. नयकी सरकार से विकास के नया दीपक जरावे के निहारो करत कहलन कि सरकार जतने तेजी से काम करी, ओतने तेजी से केंद्र हरसंभव सहायता दी.\nप्रधानमंत्री के कहना रहल कि सरकार कवनो गोल के होले बाकिर जनता कवनो गोल के ना होखे. ऊ देश के होले आ एही मूलमंत्र पर उनुकर सरकार काम करत बिया. कहलन कि त्रिपुरा में विपक्षी विधायकन का लगे शासन के लमहर तर्जुबा बा जबकि नयकी सरकार नवहियन के बिया. ई उमंग आ उत्साह से भरत बिया. कहलन कि हम चाहब कि सत्तापक्ष आ विपक्ष मिलि के काम करे आ त्रिपुरा के विकास के नया बुलंदियन पर चहुँपावे.


Veteran actress Madhubala live in slum in her childhood big superstars fascinated by her beauty Bhojpuri: झोपड़पट्टी के ओह चाँद के खूबसूरती में अंटक जाव हीरो लोग के प्राण जेकर नाम रहे मधुबाला – News18 Hindi\nBhojpuri: झोपड़पट्टी के ओह चांद के खूबसूरती में अंटक जाव हीरो लोग के प्राण जेकर नाम रहे मधुबाला\nमधुबाला के जन्म दिल्ली में पश्तुन परिवार में भइल रहे. उ लोग झोपड़पट्टी में रहत रहे आ उनके बाबूजी अताउल्लाह खान एगो तंबाकू कंपनी में नोकरी करस. अपना गुस्सैल मिजाज के चलते जब नोकरी से निकाल दिहल गइलें त मधुबाला के मुड़ी पर परिवार के जिम्मा आ गइल. उ7साल के उमिर तब आकाशवाणी में लइकन के प्रोग्राम में गावे लगली.\nLast Updated : August 06, 2021, 12:56 IST\nमुमताज़ जहां बेगम देहलवी उर्फ मधुबाला भारतीय सिनेमा के बेहद खूबसूरत अउरी आकर्षक अभिनेत्री के रूप में जानल जाली. उनके दिलकश अदा अउरी शानदार अदाकारी के ओह बेरा दर्शक त का फिल्म अभिनेता लोग भी दीवाना रहे. ओह बेरा के टॉप हीरो लोग मधुबाला के साथे फिल्म करे के ख्वाब देखो लोग आ जेके मौका मिल जाव, ओकर मधुबाला पर ध्याने अटक जाव, संवादे भुला जाव, चेहरा के हाव-भाव बदल जाव. अपना हैंडसम लुक अउरी अद्भुत डांस स्टेप खातिर जानल जाये वाला शम्मी कपूर एगो इंटरव्यू में कहले रहलें कि हम ‘रेल का डिब्बा’ के शूटिंग करत रहनी, जब हम मधुबाला से मिलनी, उनका के देखनी त फेर देखते रहि गइनी. जइसे हमरा पर बिजली गिर गइल होखो. हालांकि हमरा में कॉन्फिडेंस बहुत रहे बाकिर हम बहुत नर्वस रहनी आ बार-बार लाइन भुला जाईं. ई बात मधुबाला के पता भी चल गइल रहे आ उ मने मने अपना जादूई आभा पर मुस्कुरास.\nमधुबाला के जन्म दिल्ली में पश्तुन परिवार में भइल रहे. उ लोग झोपड़पट्टी में रहत रहे आ उनके बाबूजी अताउल्लाह खान एगो तंबाकू कंपनी में नोकरी करस. अपना गुस्सैल मिजाज के चलते जब नोकरी से निकाल दिहल गइलें त मधुबाला के मुड़ी पर परिवार के जिम्मा आ गइल. उ7साल के उमिर तब आकाशवाणी में लइकन के प्रोग्राम में गावे लगली. उहें मधुबाला पर बॉम्बे टॉकीज के मैनेजर राय बहादुर चुन्नीलाल के नजर पड़ल आ उ उनका बाबू जी से फिल्म में काम करे खातिर मधुबाला के ऑफर देहलें. मधुबाला बचपने से अभिनेत्री बने के चाहत रहली. उनके परिवार बंबई आ गइल आ इहाँ फिल्म बसंत (1942) में9साल के उमिर में काम कइली. एकरा फिल्म के बाद उनका कवनो काम ना मिलल त मधुबाला के परिवार सहित वापस दिल्ली लौटे के पड़ल. 1944 में बॉम्बे टॉकीज के मालकिन अउरी हिरोइन देविका रानी ज्वार भाटा फिल्म में एगो चाइल्ड आर्टिस्ट के रोल खातिर मधुबाला के दिल्ली से बोलवली. बाकिर उ रोल कट गइल. इहे फिल्म रहे जवना से दिलीप कुमार डैब्यू कइलें. मधुबाला के परिवार बंबईये में रहे के सोच लिहल. एकरा बाद मधुबाला के बाद के साल में छोट मोट रोल मिलत रहल.\n1947 में मधुबाला के फिल्म ‘नील कमल’ में मुख्य हिरोइन कमला चटर्जी के किशोरावस्था के रोल मिलल. बाकिर कमला के असामयिक मौत के बाद एकर डायरेक्टर केदार शर्मा 14 साल के मधुबाला के हिरोइन के रोल में कास्ट कर लेहलें. हालांकि एकर लोग विरोध भी कइल बाकिर डायरेक्टर शर्मा के मधुबाला के लगन पर भरोसा रहे आ उनके अपना फिल्म के नुकसान के भरपाई भी करे के रहे. फिल्म में राजकपूर हीरो रहलें. फिल्म बनल आ तारीफ के साथे खूब रुपिया बटोरलस. एह तरे मधुबाला के मुख्य भूमिका में बड़हन ब्रेक मिल गइल. ओकरा बाद उनके लाल दुपट्टा फिल्म आइल जवन मधुबाला के स्टार बना देहलस. फेर 1949 में अशोक कुमार के साथे उनके महल फिल्म आइल. ई फिल्म हॉरर रहे अउरी मधुबाला एगो नवयुवती के आत्मा के रोल में रहली. ई फिल्म मधुबाला के करियर में बहुत बड़ बदलाव लेके आइल आ उ रातों रात सुपरस्टार बन गइली. फेर त मधुबाला हर डायरेक्टर प्रोड्यूसर के पसंदीदा बन गइली.\nदिलीप कुमार से दूर भइला के बाद टूट गइली मधुबाला\nउ सबके नजर में पहिलही से रहली बाकिर उनका के लेके मीडिया गॉसिप तब ज्यादा बढ़ल जब उ हीरो प्रेम नाथ के डेट करे लागली. दुनू जाना बादल (1951) में मिलल लोग. ओकरा बाद ई जोड़ी ‘आराम’ अउरी ‘साक़ी’ फिल्म कइलस. दुनू जाना गहिरा प्यार में पड़ल रहे लोग, दुनू जाना बिआह भी कइल चाहत रहे लोग बाकिर ई रिश्ता मात्र6महीना ही चल पावल. कारण रहे कि नाथ उनके धर्म परिवर्तन करे के कहलें ताकि बिआह हो सके. मधुबाला मना कर दिहली. एह में उनके पिता के भी प्रभाव रहे. साल 1951 में ही तराना फिल्म के सेट पर मधुबाला के मुलाकात दिलीप कुमार से भइल. जब फिल्म हिट भइल त लोग के ई जोड़ी एतना पसंद आइल कि क्रिटिक इहाँ तक कह देलें कि जइसे स्वर्ग में जोड़ी बनेला ओसहीं ई जोड़ी बा. मधुबाला प्रेम नाथ से दूर हो गइली आ दिलीप कुमार के नजदीक आ गइली. हालांकि मधुबाला के पिता के दिलीप कुमार पसंद ना रहलें. ई जोड़ी फिल्म अमर, संगदिल अउरी ऐतिहासिक फिल्म मुग़ले आजम साथ में कइलस. दुनू जाना के प्यार के रिश्ता लगभग 8 साल ले चलल. उनका साथे अपना प्रेम संबंध के बारे में दिलीप कुमार अपना बायोग्राफी में लिखबो कइलें कि मधुबाला अइसन रहली जेकरा में हमरा अंदर के खालीपन के भरे के काबिलियत रहे जवन अउरी केहू से ना भरा पाइत.\nदुनू जाना के बारे में तब अखबार में, पत्रिका में खूब गॉसिप छपे. दुनू जाना गहिरा प्यार में रहे लोग. एह लोग के रिश्ता में खटास तब आवे लागल जब मधुबाला के पिता अताउल्लाह खान मधुबाला फिल्म प्राइवेट लिमिटेड के बैनर से एगो फिल्म में दिलीप आ मधुबाला के जोड़ी के काम करे के कहलें. उ ई शर्त दुनू जाना के बिआह के बदले रखलें. दिलीप कुमार के ई मंजूर ना रहे. ई बात दिलीप कुमार ही बाद में बतवलें. दुनू जाना में स्वाभिमान के भी लड़ाई रहे. 1956 में मधुबाला अउरी दिलीप कुमार नया दौर के शूटिंग शुरू कइल लोग. फिल्म के 15 दिन के शूटिंग हो गइल रहे आ मधुबाला एड्वान्स भी ले लेहले रहली. फिल्म के निर्माता बीआर चोपड़ा ग्वालियर में 40 दिन के शूटिंग शेड्यूल रखलें. मधुबाला के पिता अपना बेटी के सुरक्षा कारण के वजह से बंबई के स्टूडियो में शूटिंग रखे के कहलें. चोपड़ा तैयार ना भइलें आ एही जा विवाद हो गइल.9महिना ले कोर्ट में केस चलल आ अंतिम में कोर्ट फैसला सुनवलस कि चोपड़ा वैजयंतीमाला के लेके फिल्म बना लेस. ओही बेरा कोर्ट में सुनवाई के बेरा दिलीप कुमार बी आर चोपड़ा के ओर से मधुबाला के खिलाफ गवाही देहलें आ इहवें से दुनू जाना के बीच खतम होत रिश्ता एकदम समाप्त हो गइल.\nहालांकि फिल्म मुग़ले आजम के कई साल ले चलल शूटिंग अभियो चलत रहे. दिलीप आ मधुबाला एक दूसरा से बोले लोग ना बाकिर कई गो रोमांटिक सीन साथ में फिल्मावल लोग, जवना में सलीम अनारकली के चुंबन दृश्य भी बा. ई रहे दुनू जाना के प्रोफेशनल व्यवहार. हालांकि मधुबाला दिलीप से दूर भइला के बाद बुरा तरीका से टूट गइली. कोर्ट केस के चलते उनके इमेज भी बहुत बर्बाद भइल. देवानंद एगो इंटरव्यू में कहले कि ‘मधुबाला के चेहरे पर सुंदरता तो वैसे ही थी लेकिन उसकी सजीवता और हंसी गायब हो गई थी. मधुबाला अंदर से बहुत टूट गइल रहली. इहे कारण रहे कि जब उ मस्तमौला किशोर कुमार से मिलली त उनके हँसे-हँसावे के अंदाज के कारण उनके ओर खींचत चल गइली. दुनू जाना फेर बाद में घर-परिवार के मर्जी के खिलाफ जाके शादी कर लिहल लोग.\nकिशोर कुमार के मधुबाला के खराब हालत के पता चलल आ उ उनकर ख्याल रखे लगलें. मधुबाला के दिल में छेद रहे आ उनके कई बार फिल्म शूटिंग के दौरान नाक आ मुँह से खून बाहर आइल रहे. मधुबाला के खराब तबीयत उनके तुनक मिजाज बना देहलस आ फेर दुनू दंपति में झगड़ा रहे लागल. बाद में मधुबाला किशोर कुमार के फ्लैट छोड़ के आपन खरीदल बंगला पर आ गइली आ इहवें आपन अंतिम सांस लेहली. जीवन भर स्क्रीन पर प्यार के मूर्ति बनल रहल मधुबाला के जीवन में कबो उनके पूरा प्यार ना मिलल. मधुबाला 1969 में मात्र 36 साल के उमिर में एह दुनिया के अलविदा कह देहली. बाकिर अतने उमिर में उ 60 गो फिल्म कइली आ आजो हिन्दी सिनेमा के ‘स्क्रीन के देवी’ के रूप में जानल जाली.\nफ़िल्मी मधुबाला के वास्तविक जिंदगी खुद में, मुहब्बत समेत जीवन के तमाम रंग के समझे-समझावे वाला एगो मुकम्मल फिल्म बा.\n( मनोज भावुक भोजपुरी साहित्य व सिनेमा के जानकार हैं. यह उनके निजी विचार हैं. )


विशाखापट्टनम् से लवटि अइली पुष्पा वर्मा – Anjoria\nभोजपुरी सिनेमा के सबसे प्रिय माई पुष्पा वर्मा विशाखापट्टनम से लवटी आइल बाड़ी. ओहिजा ऊ दिनेशलाल यादव निरहुआ के फिल्म “निरहुआ मेल” के शूटिंग में गइल रही. एह फिल्म में ऊ निरहुआ के माई बनल बाड़ी आ पाखी हेगडे उनुकर पतोहु. भोजपुरी के सगरी सुपरस्टारन के माई बन चुकल बाड़ी पुष्पा वर्मा. पिछला साल के सबले बेसी चर्चित फिल्म “देवरा बड़ा सतावेला” में ऊ रविकिशन अउर पवन सिंह के महतारी बनल रही त “अपने पराये” में मनोज तिवारी के महतारी आ “सात सहेलियां” में निरहुआ के. अब पुष्पा वर्मा छोटको परदा पर आ रहल बाड़ी. बँटवारा का त्रासदी पर बनल हिंदी धारावाहिक “एक आंगन के हो गए दो” में ऊ माई के जीवंत किरदार कर रहल बाड़ी. ई धारावाहिक दूरदर्शन पर देखावल जा रहल बा. राजकुमार पांडेय के फिलिम “मैं नागिन तूं नगीना” में पुष्पा जी के दमदार भूमिका बा. राजकुमार पाण्डे का हर फिलिम में ऊ रहेली काहे कि पांडेय जी के कहना बा कि पुष्पा जी के मौजूदगी उनुका खातिर हमेशा शुभ रहेला आ फिल्म हिट रहेले.


(शुक, 30 सितम्बर)\nराजस्थान के उदयपुर के एगो विश्वविद्यालय में रैगिंग करे का आरोप में शुक का दिने पांच गो छात्रन का खिलाफ आपराधिक मामला दर्ज कइल गइल बा. एह लोग का रैगिंग से एगो लड़िका डिप्रेशन के शिकार हो गइल बा.\nतीस्ता नदी जल विवाद सलटावे खातिर भारत आ बांग्लादेश का बीच तीस्ता में जल उपलब्धता पर दुनु देश का बीच आंकड़ा लिहल दिहल जाई.\nदिल्ली उच्च न्यायालय साल 2009 में देखावल गइल रियलिटी शो ‘सच का सामना’ के दू गो विवादित कड़ियन खातिर स्टार प्लस चैनल के सूचना अउर प्रसारण मंत्रालय का ओर से जारी कारण बताओ नोटिस के बरकरार रखलसि.\nतेलंगाना राज्य खातिर चलत हड़ताल अठरहवों दिने जारी रहल. कांग्रेस आ सरकार अब हरकत में आईल लागत बिया.केंद्रीय गृह मंत्री पी. चिदम्बरम जल्दिये सर्वदलीय बईठका बोलावे के संकेत दिहले बाड़न.\nभाजपा राष्ट्रीय कार्यकारिणी का बईठका में गुजरात के मुख्यमंत्री नरेन्द्र मोदी, कर्नाटक के मुख्यमंत्री रहल येदियुरप्पा आ उत्तराखंड के मुख्यमंत्री रहल निशंक शामिल ना भइले. एह बाति से भाजपा में अंतर्कलह के चरचा जोर पकड़त देख भाजपा सफाई दिहलसि कि मोदी नवरात का उपास का चलते ना अइलन त येदियुरप्पा अपना दिवंगत पत्नी के पूजा का चलते. निशंक का बारे में कुछ ना कहल गइल. बतावल जात बा कि नरेन्द्र मोदी एहसे नाराज बाड़न कि संजयजोशी के काहे बोलावल गइल बा आ आडवाणी के रथयात्रा नीतीश कुमार काहे शुरू करावत बाड़न. एह सब का बीच कुछ लोग मोदी के प्रधानमंत्री पद के सबले बढ़िया दावेदार बतावल त भाजपा उपाध्यक्ष विनय कटियार के कहना रहल कि नरेंद्र मोदी अपना राज्य पर ध्यान देसु.\nदिल्ली उच्च न्यायालय चुनाव आयोग के अनुमति दे दिहलसि कि ऊ महाराष्ट्र के मुख्यमंत्री रहल अशोक चव्हाण आ झारखण्ड के मुख्यमंत्री रहल मधु कोड़ा के गलत बयानी के जाँच कर सकेले. ई लोग चुनाव आयोग के अधिकार के चुनौती दिहले रहुवे.\nमध्यप्रदेश का शिवपुरी जिला में कांग्रेसी महिला मंच के प्रदर्शन पर काबू पावे खातिर पुलिस के लाठीचार्ज करे के पड़ल. कांग्रेस आरोप लगवले बिया कि मेहरारूवन का साथ अभद्रता से पेश आइल पुलिस.\nसर्वोच्च न्यायालय बियफे का दिने दिल्ली पुलिस के निर्देश दिहलसि कि बाबा रामदेव के समर्थक राजबाला के पोस्टमार्टम रिपोर्ट उनुका परिवार वालन के दिहल जाव.\nदिल्ली-मुम्बई बम विस्फोटों में अबही ले केहू पर संदेह नइखे कइल जात ना ही केहू के आरोपी बनावल गइल बा. ई बाति देश के काबिल गृहमंत्री चिदम्बरम काल्हु बतवले.\nभाजपा निहोरा करे त आडवाणी के रथ यात्रा के सुरक्षा देबे पर विचार करीहें गृहमंत्री चिदम्बरम.\nगुजरात के निलंबित पुलिस अधिकारी संजीव भट्ट के काल्हु एगो पुलिस वाला के धमकावे का आरोप में गिरफ्तार कर लिहल गइल.\nस्थानिय पुलिस अधिकारी पर आरोप लगावे वाला आदमी के पूछताछ खातिर बोला के हिरासत में मार डाले के आरोप लगावल गइल बा जवना के न्यायायिक जाँच के आदेश जम्मू काश्मीर सरकार दे दिहलसि.\nलोक सभा स्पीकर वोट खातिर नोट मामिला में भाजपा सांसद अशोक अर्गल पर मामिला दर्ज करे के अनुमति दे दिहले बाड़ी.\nकर्नाटक के मंत्री रहल आ अवैध खनन का आरोप में गिरफ्तार जनार्दन रेड्डी के जमानत याचिका फेर खारिज हो गइल.\nमध्य प्रदेश के टीकमगढ़ जिला में शुक का दिने दिवाली खातिर राखल विस्फोटक आतिशबाजी के भंडार में आग लगला से भइल विस्फोट में सात लोग के मौत हो गइल बा आ चार जने घवाहिल बाड़े.\nमाकपा चिदम्बरम के इस्तीफा के माँग कइले बिया.\nभारत काल्हु सतह से सतह पर मार करे वाली आ परमाणु हथियार ले जाये में सक्षम अग्नि-2 मिसाइल के ओडिशा में एगो सैन्य ठिकाना से सफल परीक्षण कइलसि. ई मिसाईल 2,000 किलोमीटर ले निशाना मार सकेले.\nमैगसेसे विजेता नीलिमा मिश्रा के अमेरिका के वीजा ना मिल पावल. एकर कवनो कारणो नइखे बतावल गइल.\nअगिला हफ्ता रूस जइहें रक्षा मंत्री ए के एंटनी.\nमप्र के जूनियर डॉक्टर बुध से हडताल पर बाड़न. ई लोग एगो पुरुष नर्स आ डाक्टर के मारपीट का मामिला में डाक्टर के गिरफ्तारी के विरोध करत बा.\nबलात्कार पीड़ितन के नाम लिहला खातिर जम्मू काश्मीर के मुख्य मंत्री उमर उमर माफी मँगले. कहले आइन्दा अइसन गलती ना होखी.\nभारत के परमाणु दायित्व कानून पर चिंता जाहिर करत अमेरिका कहले बा कि भारत अंतर्राष्ट्रीय परमाणु ऊर्जा एजेंसी से बतिया के ई सुनिश्चित करे कि ओकर कानून पूरक मुआवजे से सम्बद्ध समझौता का हिसाब से बा कि ना.\nशनिचर का दिन से हावड़ा आ धनबाद का बीच सुपरफास्ट दुमंजिला ट्रेन के परिचालन शुरु हो जाई.\nरूस बियफे का दिने अपना अंतरमहाद्वीपीय बैलिस्टिक मिसाइल के सफल परीक्षण कइलसि.\nलीबिया के सत्ता से बेदखल मुअम्मार गद्दाफी के प्रवक्ता इब्राहिम के पकड़ लिहल गइल जब ऊ मेहरारूवन के कपड़ा पहिरले देश से भागत रहले.\nपाकिस्तान में 48 गो भारतीय मछुआरन के ओकरा जलसीमा में घुसे के आरोप में गिरफ्तार कर लिहल गइल बा.\nअमेरिका एगो ईरानी पादरी के मृत्युदंड के निंदा कइले बा. पादरी के एह खातिर मृत्युदण्ड दिहल गइल बा कि ऊ मुसलमान बने के तईयार ना भइल.\nअमेरिका चेतवले बा कि ऊ आतंकवादी संगठनन का खिलाफ कार्रवाई कर सकेला जइसे लादेन का खिलाफ कइल गइल रहे.\nपाकिस्तान में अमेरिकी ड्रोन हमला से कम से कम तीन गो आतंकियन के मौत हो गइल.\nअफगानिस्तान के पुनर्निर्माण खातिर भारत अपना के प्रतिबद्ध बतवले बा.\nफिलीपींस में आइल विनाशकारी तूफान में मरे वालन के गिनिती बढ़ के 43 हो गइल बा. 30 लोग अबहियो लापता बाड़े.\nदिल्ली में सीएनजी के दाम में 2.30 रुपिया के बढ़ोतरी कर दिहल गइल बा.\nह्युंडई के नयका मॉडल इओन के बुकिंग पहली अक्टूबर से शुरू हो जाई.\nसरकारी कंपनी एनटीपीसी 3133 करोड़ रुपिया के लाभांश के भुगतान कइलसि.\nशुक का दिने बिकवाली का दबाव से सेंसेक्स 244 अंक गिरल.\nसंसद के अगिला सत्र में खनन विधेयक पेश कइल जाई.\nसर्वोच्च न्यायालय पहिले से तइयार 1000 टन इंडोसल्फान के निर्यात के अनुमति दे दिहलसि.\nरिलायंस कैपिटल अपना जीवन बीमा शाखा के हिस्सेदारी जापानी कम्पनी निप्पन लाइफ के बेचे के प्रक्रिया जल्दिये पूरा कर ली.\nपद्मश्री पुरस्कार पा चुकल मशहूर नृत्यांगना-गायिका-अभिनेत्री रीता गांगुली का दिल्ली स्थित घर में सोमार का दिने चोरी हो गइल जवना में चोर स्वर्गीय इंदिरा गांधी से मिलल स्मृति चिह्न् समेत अनेके यादगार चीज उठा ले गइले.\nपश्चिम बंगाल के मुख्यमंत्री ममता बनर्जी 20 साल बाद सिनेमाघर जाके कवनो फिलिम देखली. काल्हु ऊ बांग्ला फिल्म ‘मोनेर मानुष’ देखे सिनेमाघर गइली.\nपश्चिम बंगाल सरकार बहुते पुरान टैक्नीशियंस स्टूडियो के आधुनिकीकरण आ मरम्मत खातिर 18 करोड़ रुपिया के परियोजना शुरू कइलसि. प्रख्यात फिल्मकार सत्यजीत रे के फिल्म ‘पाथेर पांचाली’ के कुछ दृश्य एही स्टूडियो में फिल्मावल गइल रहे.\nफिल्मकार रूमा जाफरी के राजनीतिक व्यंग्य वाली फिल्म ‘गली गली में शोर है’ के शूटिंग पिछला हफ्ता भोपाल में टार दिहल गइल काहे कि मुख्य अभिनेता अक्षय खन्ना के पीठ में चोट लाग गइल रहे.\nबॉलीवुड अभिनेता कुणाल कपूर सिक्किम भूकम्प पीड़ितन के मदद खातिर कोष इकट्ठा करे के फुटबॉल खिलाड़ी बाईचुंग भूटिया के प्रयास में शमिल हो गइल बाड़े.\nअंतर्राष्ट्रीय हॉकी महासंघ भारत के लंदन ओलम्पिक में हिस्सा लेबे पर रोक लगावे के आमकी दिहले बा. एकरा के ध्यान में राखत भारतीय ओलम्पिक संघ देश में अपने में लड़त हॉकी के दुनु संगठन, हॉकी इंडिया आ भारतीय हॉकी महासंघ, के बइठक मंगल के बोलवले बा,\nचैंम्पियंस लीग : बारिश की वजह से नहीं शुरू हुई कोबराज की पारी\nपैन पैसिफिक ओपन का खिताबी मुकाबला में रूसी टेनिस खिलाड़ी वेरा ज्वोनारेवा आ पोलैंड के एगनेस्का रडवांस्का का बीच मैच होई.\nराष्ट्रमंडल खेल में स्वर्ण पदक विजेता भारत के मनोज कुमार अजरबैजान के बाकू में चलत विश्व मुक्केबाजी चैम्पियनशिप के दुसरका दौर में चहुँप गइल बाड़े.\nभारतीय टेनिस स्टार सानिया मिर्जा आ उनुकर पाकिस्तानी शौहर क्रिकेट खिलाड़ी शोएब मलिक बियफे का दिने पाकिस्तानी राष्ट्रपति जरदारी से भेंट कर के बाढ़ पीड़ितन खातिर प्रदर्शनी मैच खेलके धन जुटावे के भरोसा दिहले.


संजय पाण्डे के नया लुक – Anjoria\nभोजपुरी सिनेमा के मशहूर खलनायक संजय पाण्डेय फिल्म “बुलन्दी” खातिर एगो नया बाना धइले बाड़ें जवना के देख के सभे चउँक जाई. ई बाना संजय पाण्डे के एगो पकिया भोजपुरी लुक दिहले बा. फिल्म के निर्देशक अशोक त्रिपाठी अत्री जब संजय पाण्डे के उनकर लुक देखवले रहले त पहिला बेर त खुद संजयो चउँक गइल रहलन. कहलें कि “बुलन्दी” में उनकर किरदार एकदम से हार्डकोर निगेटिव बा आ ई फिल्म कमाल के होखे जा रहल बा. संजय पाण्डे अबले जतना फिलिमन में खलनायक के रोल कइले बाड़न सगरी सुपर डुपर हिट रहल बाड़ी सँ. “बुलन्दी” के निर्माण एगो कार्पोरेट कंपनी करत बिया आ ओकर गंभीरता के अन्दाजा एहसे लगावल जा सकेला कि संजय पाण्डे के किरदार के विग बनावे में २६ दिन लागल तब जा के ऊ विग बनल. फिल्म में विजय लाल यादव आ दीपक दूबे बतौर नायक काम कर रहल बाड़े. संजय पान्डे के नाय लुक पर सभे उनुका के बधाई दे रहल बा.


भोजपुरी लोकरंग के वैश्विक कलाकार : भिखारी ठाकुर – Anjoria\nभोजपुरी लोकरंग के वैश्विक कलाकार : भिखारी ठाकुर\nदिसम्बर 18, 2013 भिखारी ठाकुर\n– मुन्ना कुमार पाण्डेय (शोधार्थी)\n“अबहीं नाम भईल बा थोरा । जब यह छूट जाई तन मोरा ।।\nतेकरा बाद पच्चास बरीसा । तेकरा बाद बीस दस तीसा ।।\nतेकरा बाद नाम हो जईहन । पंडित कवि सज्जन जस गईहन ।। (१)\nआज हम उनकर जन्मदिन पर इहाँ दिल्ली में पढल लिखल लोगन के बीच उनकर जस २०१० में गा रहल बानी. कवनो कलाकार काहे एतना नामी हो जाला कि ओकरा ना रहला के बावजूद लोग के हृदय में ओकर उहे छवि नाचत रहेला जउन उ देखले रहेला ? ओकरा मूल में रहेला ओ आदमी के कईल काम आ व्यक्तित्व जउन आपन एगो अइसन इमेज हमनी के सामने छोड़ जाला जे हमनी के ओकरा के याद करे पर बाध्य होनी जा. भिखारी ठाकुर आपन इहे छाप छोड़ गईल बाड़े. उनका के याद करेवाला लोग बहुत भावुक होके बतावेला. आज जब देश के दोसरा हिस्सन में पूर्वांचल के श्रमिकन पर हमला हो रहल बा तब अइसन समय में भी भिखारी बहुत प्रासंगिक हो गइल बाडन. काहे से कि एक बेर भिखारी ठाकुर असम में आपन नाच देखवले रहलन तब ओईजा के सिनेमा घर सब में ताला लागे के नउबत आ गईल रहे. ई भिखारी ठाकुर के जादू रहल. ऊ एके साथे कवि, गीतकार, नाट्य निर्देशक, गवईया, संगीतकार आ एगो कुशल अभिनेता रहलन. अईसन समझल जाला कि भिखारी ठाकुर ही पहिला बार खुला मंच प्रयोग भी कईलन. अपना नाटक में कबो सूत्रधार के रुप में आके वातावरण बनावे के होखे चाहे अलग अलग रोल में जइसे बिदेसिया में “बटोही”, गबरघिचोर में “पञ्च”, बेटी बियोग में “पंडित”, राधेश्याम बहार में “बूढी काकी”, कलजुगी प्रेम में “नशाखोर पति”, भिखारी ठाकुर हर खांचा में समा जास. महेश्वराचार्य जी भिखारी ठाकुर के एह कलाकारी पर लिखले बानी, “भिखारी की शोभा मंच पर होती थी. वह मंच के बादशाह थे. स्वांग के क्षेत्र में उतरकर वह किसी भी विषय का जीता जागता रुप खडा कर देते थे. अभिनय में प्राण भर देते थे. जिन्होनें मात्र उनकी पुस्तिकाओं का ही अवलोकन किया है, वे नाटककार भिखारी को पूरा पूरा नहीं जानते. जानते हैं वे जिन्होने भिखारी को जीवितावस्था में उनके नाटकों को मंच पर देखा है. पुस्तिकाओं में यदि भिखारी पचास प्रतिशत हैं तो सौ प्रतिशत थे अपने मंच पर.” (२)\nई कहे में हमरा तनको संकोच नईखे कि हम एही ५०% वाला वर्ग में से बानी, लेकिन भिखारी ठाकुर से हमार परिचय भोजपुरी के मौखिक परंपरा में पहि भइल बाद में किताबी.\nखैर,भिखारी ठाकुर मंच के बादशाह रहले एईमे केहू के शक न होखे के चाहीं . ए सन्दर्भ में अईसन बहुत उदहारण बा जब भिखारी ठाकुर के नाटक के दौरान दर्शक उनका पाट (खेला / रोल) से अगल बगल से बेसुध होके स्टेज पर चढ़के बंदूक तान दिहलस. ई भिखारी के कलाकारी के ताकत रहे. उनका नाटक में जब तब दर्शक लोग से भी अभिनेता के सीधा सामयिक, विनोद आ ठिठोली वाला संवाद होत रहे. माने दर्शक के उनका नाटक में सीधा आ सक्रिय भागीदारी होखे. एक समय में सीधे गंभीर आ अगिले पल में हास्य. रंगमंच पर इ हमनी सभे के ठेठ आपन रंग परंपरा रहल बा जउन भिखारी ठाकुर लेके अइलन. पछिम में ऐइसन प्रयोग ब्रेख्त कइले रहलन. एगो बड़ा आश्चर्य के विषय बा कि भिखारी के आपन नाटक “गबरघिचोर” ब्रेख्त के “काकेशियन चाक सर्किल” से केतना करीब बा. ई स्थिति में कहे के पड़ी कि शब्द नीयन लोककथा भी यात्रा करेला. आ थोड़ा बहुत बदलाव के साथ अपना अपना स्थानीयता के अनुसार सामने आवेला. भोजपुरी में इ कथा के माध्यम भिखारी बनले अइसन कहल जा सकेला. जब देश में विपरीत बयार बहत रहे आ हर जगह अंग्रेजी राज के लाठी चलत रहे तब उ भिखारी ही रहलन जिनकर गान, रंगकर्म पूरा भोजपुरिया लोगन के घाव पर मरहम लगावे के काम कईलन.\nआज जबकि भिखारी ठाकुर के नाटकन के एगो नया सदर्भ में पढल, देखल जा रहल बा तब भिखारी लोक कलाकार के स्तर से बहुत ऊपर उठके वैश्विक रुप ले लिहले बाडन. उनुकर लोकप्रियता के इ आलम रहे कि मगही, मैथिली क्षेत्र में भी उनकर मांग बहुत रहे. बाद में उ देश के अलग अलग प्रांत में भी सराहल गइले. अईसे में उनकर एगो राष्ट्रीय छवि विकसित भइल आ उनकर तुलना शेक्सपियर आ भारतेन्दु जी से होखे लागल. हालांकि भिखारी के पद्यात्मक नाटक के चलते हो सकेला कि शेक्सपियर से उनकर तुलना भईल होखे बाकि हमरा उनकर भोजपुरी के भारतेन्दु उपाधि अधिक जंचेला. हमनी के अपना घर के प्रतिभा के पछिम के मुहर के कौनो जरुरी नईखे. इ बात कहे के पीछे एगो बडका कारण इ बा कि जहाँ शेक्सपियर एगो खास किस्म के एलिट भावभूमि अपना नाटकन में रचले उहे भिखारी उनका से एकदम उलट खांटी भोजपुरिया लोकजीवन के दैनिक आचार व्यवहार, समस्या, परिवेश, कलाकार के अपना नाटकन में जगह दिहले. “बिदेसिया” त एकर सबसे बडका उदहारण बा. “बिदेसिया” भोजपुरिया समाज के लोग के उल्लास के रंगमंचीय कलात्मक प्रस्तुति ना हवे. ए संबंध में अगर कवनो विचार होखे त दिमाग से निकाल देबे के चाहीं. “बिदेसिया” हमनी के माटी के लोग के दर्द के जीवंत दस्तावेज ह, जवना के भोजपुरिया भाई अउर मेहरारु लोग अपना छाती में बरिस बरिस से दबवले बा और भीतरे भीतर आज तक कुहुक रहल बा. “पिया मोर गईलन परदेस, ए बटोही भईया. रात नहीं नीन, दिन तनी न चएनवा” में भिखारी ठाकुर के मार्मिक बानी कबीर के विरहन आत्मा आ जायसी के नागमती जईसन बा. (३) भिखारी ठाकुर के समय में तब इ दर्द कलकत्ता, असम, फिजी, मारीशस, सूरीनाम, त्रिनिदाद के चलते रहे त आज के समय में दिल्ली, पंजाब, हरियाणा, मुंबई, आ खाड़ी के देशन के करते लगातार बनले बा. डॉ.तैयब हुसैन पीड़ित जी के कहनाम बा, “बिदेसिया” तो इस क्षेत्र का दस्तावेज़ है जो तत्कालीन समाज में पनप रहा आर्थिक अभाव का लेखाजोखा प्रस्तुत करता, पेट की खातिर यहाँ के गभरु जवानों के पूरब देश (असम और कलकत्ता) जाने की कहानी कहता है.”(४) तबसे “पिया गइले कलकतवा हे सजनी” के टेर अलग अलग रुप में मौजूद बा. “बिदेसिया” आज एगो स्वतंत्र रुप से नाट्य शैली कहा रहल बा परंतु “बिदेसिया” के नाच के पीछे बदलाव के एगो बड़ा प्रक्रिया रहल बा. पहिले शुरुआती दौर में “बिदेसिया” के नाच के साथे “प्रकरी” नीयन धोबी धोबिनिया के प्रहसन भी भिखारी जोडले रहलन जउन बड़ा फूहर, लंगटा रहे.”(५) संभव बा जे अइसन भीड़ जुटावे खातिर कइले होखिहे. खैर भिखारी ऐसे बड़ा जल्दी पीछा छोड़ा लिहलन, आ तब “बिदेसिया” अपना असली रंग में सामने आइल. दरअसल भिखारी ठाकुर के समय में नेटुआ आ जोगीरा ही परंपरा में रहल. फेर भिखारी ठाकुर पर बंगाल के जात्रा के भी प्रभाव बतावल जाला. भिखारी ठाकुर एगो नया किसिम के रंगमंच जीवित कईलन. “नेटुआ के नाच देखे वाली जनता के सामने जब “बिदेसिया” के खेला/नाच आईल त एकरा एगो नया नाम मिल गइल “बिदेसिया” के नाच”. एकरे बाद भिखारी कवनो नाटक लेके मंच पर आवस उ “बिदेसिया” के नाच ही कहाए.” (६)भिखारी ठाकुर के नाटकन में स्त्री जाति के सामाजिक स्थिति, समस्या आ मनोविज्ञान बड़ी गहराई से व्यक्त भईल बा. गबरघिचोर से लेके बिधवाविलाप तक भारतीय ग्रामीण औरत के दुर्दशा भिखारी से छुपल ना रहे. उनकर नज़र बिदेसियन के पाछे रह गईल मेहरारुन के पीड़ा पर अधिक रहे. भिखारी से इहो बात ना छुपल रहे कि भोजपुरिया समाज के औरतन के दुर्दशा के पाछे कउन कारन बा. एतने ना, कई बेर त इ पढ़ के अचम्भा होला कि भिखारी के कविताई कबो एकदम से जिला जवार, प्रांत देश के सिवान के लांघ जाला. जईसे भिखारी कहेले, जियला पर कुती कुत्ता, कहेला पतोह पूता”. इ बात एगो अमेरिकन मुहावरा से केतना मिलत जुलत बा जहाँ कहल गईल बा, ‘son is son till he getsawife. but daughter is daughter all her life’.\nछुपे भागिकर नाच में जाई, बात बनाके दाम कमाईं. तनिको ना आवे गावे बजावे, काहे दो लागल लोग के भावे”. पढ़ सुनके जे ए बात के माने वाला होई कि भिखारी के नाच खाली उनका रोज़ी रोजगार के माध्यम रहे, उ मानत रहे, बाकिर आज ए बात के कवनो अर्थ नईखे रह गईल. उनकर इहे नाच आदि अपना भीतर केतना बड़ा अर्थ रखले रहे, उ सबके आँखिन के आगे बा. भिखारी ठाकुर जवना परिवेश में जनमल रहले उहे तनिमनि अपना तरफ से कांट छांट आ कुछ जोड़ के हमनी के आँखिन के आगे रख दिहले. जउन उनकर नाटक आ गीतन के माध्यम से सामने आइल. आज भी समाज में तिलक दहेज के समस्या, नशाखोरी, ननद भउजाई के नोंकझोंक, गंगा नहान के महिमा, विधवाओं की दुर्दशा, बेमेल बियाह आदि के दृश्य आम बात बा. रोज़ी रोज़गार से शुरु भईल उनुकर रंगयात्रा जल्दिये सामाजिक जागृति के मंच बन गईल. भिखारी के रंगकर्म बंद सभागार आ तामझाम के सामने एगो लोक कलाकार के सामाजिक कुरीतियन के खिलाफ खुला सांस्कृतिक मोर्चा बा, जवना के जड़ हमनी के परंपरा से रस लेके बढल. भिखारी अपना परंपरा के साथे प्रगतिशील रहले. परंपरा से निमन बात लेके आज के संदर्भ में समाज के सामने ठेठ आपन प्रस्तुति ही भिखारी के आपन शैली रहे. कुछ लोग पढ़ के, कुछ लोग देख सुन के प्रगतिशील होला बाकि भिखारी ठाकुर जी के नीयन उ जउन सामने देखईले, उ सब उनकर आंखन देखल आ भोगल यथार्थ रहे.\nआज भिखारी ठाकुर के “बिदेसिया” से आ “पिया गईले कलकतवा हे सजनी” से (सुधीर मिश्रा के फिल्म हजार ख्वाहिशें ऐसी के कारन ) सभे परिचित बा, ओतना परिचित जेतना कि लोग भिखारी के अउर रचना से भी नईखे. इ बहुत तीत साँच बा. “बिदेसिया” के देश बिदेश में ५०० से ऊपर प्रस्तुति दे चुकल रंगकर्मी संजय उपाध्याय के कहनाम बा कि “लोग सिर्फ इतना जानते हैं कि भिखारी था कोई लवंडा नाच करने वाला कलाकार और कुछ नहीं. इसे दुर्भाग्य ही कहेंगे” .(७)\nभोजपुरी सिनेमा के उभार के ए समय में जब भोजपुरी संगीत में भरपूर बेहूदगी के दौर आ गईल बा तब भिखारी एक बेर फेर प्रासंगिक हो गईल बाड़े. उनका साहित्य के फेर से वृहद स्तर पर देखे के जरुरत बा. आज जब दिन पर दिन रंगमंच के प्रयोगशीलता बढ़त जाता तब इ काम जरुरी हो गईल बा. भिखारी ठाकुर के रचना में प्रयोग के अपार संभावना बा लेकिन इ प्रयोग खाली अपना लोकप्रियता खातिर ना होखे. काहे से कि भिखारी आज भी जन सामान्य के कलाकार हवें. उनका के जनता के बीच में ले जाके नयका पीढ़ी के आगे जिंदा राखल जा सकता. बंद प्रेक्षागृह में खास किसिम के लोग के सामने त उनकर रचना ना खुली ? एकर कारन बा कि भिखारी ठाकुर के कवनों पात्र साधारण नईखे. नाम तक में एगो खास समाज के बोध बा. उनकर हर पात्र बहुआयामी बा. उनका मंच पर दर्शक आ कलाकार के दुराव नईखे. सीधा खुला प्रश्न, खुला खेल, खुला तमाचा, भिखारी के बात के मर्म जबले समझ आई तबले मलाल के अलावे कुछो न बची, अईसन रहे भिखारी के जादू. रहलन उ भोजपुरी के भारतेन्दु, होइहें उ भोजपुरी के शेक्सपियर. बाकि ए सबसे बढ़के उ भोजपुरिया माटी के दूसर कबीर रहलन जउन एगो कलाकार के जामा पहिन के आयिल रहलन. हालांकि हिंदी के रंगजगत के खतियान, रंगकर्मी कोश में से भिखारी ठाकुर (साजिशन) गायब बाड़े. करोड़ों लोगन के हृदय पर जेकर इतिहास अंकित होखे ओकरा कागज़ के खतियान के जरुरत नईखे. बाकि के आवे वाला पीढ़ी खातिर कम से कम इ पुनीत काम हमनी सभे के करके चाही. काहे से कि भिखारी ठाकुर पर आज भी गिनल चुनल ग्रंथ आ किताब बा. एकर जिम्मेदारी जेतना इ समाज के विद्वतजन् के बा ओतने छात्र शोधार्थी लोग पर भी बा. इहो बडका सच्चाई बा कि भिखारी ठाकुर के धकिया के हिंदी रंगमंच के मुकम्मल इतिहास भी ना लिखल जा सकेला. नित नया विमर्शन के बीच अब ए बात पर हमनी के कवनो शक न होखे के चाही कि भिखारी ठाकुर के प्रतिभा लोककलाकार के फ्रेम से कहीं ऊपर एगो वैश्विक फलक के बा. एइसे में उनुका के लोक कलाकार कहके उनका प्रतिभा के कमतर आंके वाला बात होई. भिखारी भोजपुरी लोकरंग के वैश्विक कलाकार बाडन, जिनकर बखान आ गीत देस परदेस में फईलल आपन भोजपुरिया समाज गा रहल बा.\nखैर, जबले रोज़ी रोजगार के फेर में भोजपुरिया जमात आपन गाँव घर छोड़ी, जब तक उनकर बियाह\nता औरतन के आँख में लोर रही. जब तक मेहरारुन पर जुलुम होत रही, जबले शराबियन के बटोर गाँव के चौपाल पर रही, सामंती मानसिकता के जमात रही भिखारी ठाकुर के प्रासंगिकता बनल रही. भिखारी ठाकुर के व्यक्तित्व तथाकथित सभ्य समाज के आबोहवा में व्याप्त कुरीति आ छुपल नृशंसता के कच्चा चिट्ठा ओही सामंती समाज के बीच चौकी पर खड़ा होके सूत्रधार के रुप धरके खोल देबे वाला रहल. अईसन साहस एगो कूटनीतिक चतुराई के मांग करेला, जउन भिखारी जईसन कलाकार खातिर कवनो कठिन काम ना रहे. अंत में भिखारी ठाकुर के जन्म दिवस पर उन का याद के नमस्कार एगो कविता से, जउन भिखारी ठाकुर के ऊपर तारकेश्वर राय जी ‘भिखारी’ शीर्षक से लिखले रहलन.\n“गौरी गणेश पद, बोली में भरल मद\nगावत बानी गीत में बनाई के भिखारी के.\nगाँव के कगरिया में, सड़क बघरिया में\nचलत डगरिया में गीत बा भिखारी के.\nचमकत चमचम, गमकत गम-गम\nमह मह महकत सगरो भिखारी के.\nखेतवा किसनवा में, जंतवा, पिसनवा में\nबंसुरी के तानवाँ में सुनी ने भिखारी के.\nगंगा के लहरिया में, गाँव आ सहरिया में\nघरघर हरहर बहत बा भिखारी के.\nबिदेसी निरमोहिया के, बनी के बटोहिया जे\nपथलs पर लोहिया घुमल बा भिखारी के.\nबेटीया बियोगवा के, रोगवा समुझकर\nछतिया में बतिया जरत बा भिखारी के.\nबिधवा बिलाप, उदबास के आलाप सुनी\nदुखवा से मुखवा मलिन बा भिखारी के.\nगंगा असनान आ दहार के बहार लिखी.\nगोरवा के तोरवा खींचत बा भिखारी के.\nननदी भउजिया के खोज बाटे कुंजिया से\nगलवा में तुलसी के मालवा भिखारी के.\nगोखुला नगरिया में, नन्द कचहरिया में\nओरहन रगरिया मचल बा भिखारी के.\nभाई के बिरोध के करत अनुरोध रोज\nलाश ना मिलत बा तलाशे से भिखारी के.\nगबर घिचोर के अंजोर, पुत्र वधु बाटे\nबिरहा बहार में अलाप बा भिखारी के.\nकीरतन के भालावा भालावा समान देखीं\nनशवा के दशवा उतारल बा भिखारी के.\nदोहा चौपाई छंद, पल ना परत मंद\nबोल चौबोला के बोलल बा भिखारी के.\nगीत वो कवित नित, लोग के करत हित\nपूरबी के खुरपी बनावल बा भिखारी के.\nहरवा से रसवा चुअत नवो दसवा में\nचासवा पर चासवा चलावल बा भिखारी के.\nदईब संजोगवा होखत अब खोजवा से\nभोज से भरल भोजपुरिया भिखारी के.(८)\nमुन्ना कुमार पाण्डेय (शोधार्थी)\n(१) भिखारी ठाकुर रचनावली, संपादक नगेन्द्र प्रसाद सिंह, पृ ३१९\nप्रकाशक बिहार राष्ट्रभाषा परिषद,पटन ८००००४. प्र.स.२००५.\n(२) भिखारी ठाकुर : भोजपुरी के भारतेन्दु, भगवती प्रसाद द्विवेदी, पृ ५४,\nआशु प्रकाशन, इलाहबाद २१००२. स.२०००.\n(३) लेख सामाजिक चेतना के लोककलाकार भिखारी ठाकुर, रामशोभित प्रसाद सिंह, नई धारा (द्वैमासिक) सं. प्रमथ राज सिंह, अंक ९ १०,\nदिसंबर २००७ जन. २००८,पृ. २०.\n(४) देखें ,”बिदेसिया” अंक १,पृ.१६\n(५) देखें रघुवंश नारायण प्रसाद सिंह का लेख जनकवि भिखारी ठाकुर, अंजोर (भोजपुरी पत्रिका) अक्टूबर १९६७ जनवरी १९६८, पृ ८.\n(६) देखें भोजपुरी सम्मेलन पत्रिका : दिसंबर १९८७,पृ .३३.\n(७) देखें bidesia.co.in पर रंगकर्मी संजय उपाध्याय का साक्षात्कार.\n(८) भिखारी(कविता), अंजोर (भोजपुरी पत्रिका) सं. नर्मदेश्वर सहाय पाण्डेय, अप्रैल जुलाई १९७६, पृ.१७.\nसंपादक का ओर से\nसमयाभाव का चलते एह लेख में कई गो वर्तनी के गलती छूट रहल बा. आशा बा कि सुधी पाठक एह लेख के महत्ता सोच छोट मोट गलतियन पर धेयान ना दीहें.\n(तीन साल पहिले १८ दिसंबर २०१३ के पहिला बेर प्रकाशित)\nप्रीति करीं अइसे जइसे, कटहर क लासा !\nमनोरंजन के मिठास में सांच के तिंताई घोरे के जोखिम उठवलें भिखारी ठाकुर\nसितम्बर 20, 2021 Editor\nजून 4, 2021 Editor\nभोजपुरिया लाल सरोकार\nभोजपुरी आंदोलन के महानायक आ पहिलका गद्यात्मक व्यंग्यकार डॉ. प्रभुनाथ सिंह\nमार्च 29, 2020 Editor\n4 thoughts on “भोजपुरी लोकरंग के वैश्विक कलाकार : भिखारी ठाकुर”\ntarun gupta कहते हैं:\nजुलाई 26, 2011 को 10:37 पूर्वाह्न पर\nबढ़िया लगे ला,हमार परिचय अभी भिखारी ठाकुर से उस तरह नहिंन बा, जिस तरह तोहार बा,, पर मजा आ गईल परचा को भोजपुरी में पढ़कर। हमार कोशिश को(भोजपुरी पढ़े, समझे और लिखल खातिर) सलाम करेका चाहि के ना?\nDadan singh yadav कहते हैं:\nमार्च 19, 2011 को 12:29 अपराह्न पर\nmunnaji raur git padhke bdahi aanand aail aa khushi bhail ki raura bhikhri kaka ke iyad kratbanee\najit kumar yash कहते हैं:\nदिसम्बर 20, 2010 को 12:07 अपराह्न पर\nबहुत बढ़िया लगे ला जब भोजपुरी खातिर आपण समय निकाल के केहू कुछ लिखे ला, मुना भैया के खोजी दिमाग़ के बधाई हो.भोजपुरि साहित्य के शेक्शपीयर भिखारी ठाकुर के तमाम साहित्य आजो हमानी के गाओं मे प्रत्यक्ष रूप से देखे के मिल जा ला. बुझा ला की केहू गावता और अभिनय हो रहाल बा.\namitesh कहते हैं:\nदिसम्बर 19, 2010 को 10:50 अपराह्न पर\nभिखारी ठाकुर के याद कइल ओह परम्परा के याद कइल बा जौन अभिजात्य द्वारा उपेक्षित आ जन द्वारा बचावल बा…एकरा लय में एतना जोर बा कि मन कुहुक जाला…


८ जुलाई से रिलीज होखे जा रहल बा निरहुआ के औलाद | Anjoria's Weblog\n८ जुलाई से रिलीज होखे जा रहल बा निरहुआ के औलाद\nPosted on जुलाई 6, 2011 by Anjoria\nभोजपुरी सिनेमा के नंबर वन अदाकारा पाखी हेगडे “औलाद” फिल्म में एगो बहुते चुनौतीवाली भूमिका में बाड़ी. भूमिका एगो अइसन नारी के बा जे शादी के सात फेरा में दिहल सातो वचन निबाहत लउकीहे जे अपना पति आ परिवार के खुशी खातिर सब कुछ करे के तईयार बिया. एक से बढ़ के एक संवाद बा उनुकर त सुपरहिट गीतन पर उनुकर थिरकलो बा. खास कर के उनुकर बोलल संवाद “हमार बाबूजी बेऔलाद नइखन” त अबहिये से दर्शकन का जुबान पर चढ़ गइल बा.\nदिनेश लाल निरहुआ के होम प्रोडक्शन वाली एह फिल्म के प्रदर्शन ८ जुलाई से बिहार, युपी, आ मुंबई में एके साथ होखे जा रहल बा.\n“औलाद” में निरहुआ पाखी हेगडे का जोड़ी का अलावे प्रवेशलाल यादव आ शूभी शर्मो के जोड़ी बा. एह जोड़ी के एगो सीन “दिल वाले दुलहनिया ले जायेगें” में शाहरुख खान आ काजोल पर फिल्मावल सीनके याद दिया दी जवना में सरसो के खिलखिलात खेतन में प्रवेशला शुभी शर्मा के गोदी में उठवले नजर अइहें.\nफिल्म के निर्देशक असलम शेख, गीतकार विनय बिहारी, प्यारेलाल यादव, आ श्याम देहाती, अर संगीतकार राजेश रजनीश हउवें. फिल्म के कलाकारन में दिनेशलाल यादव, प्रवेश लाल यादव, पाखी हेगडे, शुभी शर्मा, मनोज टाइगर, अवधेश मिश्रा, संजय पाण्डेय, एयाज खान, अनिल यादव, रत्नेश, माया यादव, आ किरण यादव के मुख्य भूमिका बा. “औलाद” में दर्शकन खातिर एक्शन, इमोशन, आ रोमांस के बेजोड़ संगम देखे के मिली.\nThis entry was posted in कलाकार, फिल्म and tagged अवधेश मिश्रा, एयाज खान, औलाद, दिनेशलाल यादव, पाखी हेगडे, प्रवेश लाल यादव, मनोज टाइगर, शुभी शर्मा, संजय पाण्डेय by Anjoria. Bookmark the permalink.\n1 thought on “८ जुलाई से रिलीज होखे जा रहल बा निरहुआ के औलाद”\nDINESH CHANDRA GUPTA on जुलाई 7, 2011 को 6:52 अपराह्न said:\nDINESH BHAI HAM BAHUT PARESHAN HE KI JALDI\n8-JULY-2011 AA JAI\nA/P-VIDYA BHAWAN NARAIANPUR\nDIST- BALLIA UP-277213


सवेरा होटल - विकिपीडिया\nसवेरा एगो 11 मंजिल क4सितारा होटल ह जवन की मैलापोर, चेन्नई में आइल बा। एकर दुगो इकाई बा जेमें से एगो वालनट होटल नांव से हैदराबाद में और दूसरा लोटस पार्क नांव से बंगलौर में बा।\nइ होटल 1965 में एगो साझेदारी फर्म की तौर प शुरू भइल रहे, एके शुरू करे वाला प्रमुख व्यक्ति ए. वेंकटाकृष्ण रेड्डी, एम्. रामाराघव रेड्डी और ए. श्यामसुन्दर रेड्डी रहे लो, इ लोग रियल एस्टेट में एगो लम्बा अनुभव की बाद मैलापोर जवन की शहर में एगो प्रमुख इलाका रहे, ओइजा 5000 वर्ग मीटर जमीन लेके 20 कमरा और एगो रेस्तरां बनावल लो। 1969 में इ प्रमोटर्स लोग सवेरा होटल्स प्राइवेट लिमिटेड नांव से एगो कंपनी खोलल लो, एकरी बाद इ कम्पनी असल होटल की आसपास 4684 वर्ग मीटर क जमीन अधिग्रहित कईलस। 1972 में कम्पनी काम शुरू कईलस, 125 गो नया कमरा जुड़ल और असल 20 कमरा के कांफ्रेंस रूम और ऑफिस में रूपांतरण करा गईल। कईगो जरुरी चीज जैसे की स्विमिंग पूल पहिलहीं से बनल रहे, इ ओ समय की हिसाब से शहर की होटल उद्योग में एगो असामान्य विचार रहे । 1975 में मीनार, ख़ास मोगलई व्यंजन परोसे वाला रेस्तरां खुलल।\n1978 में, पल्लवी थिएटर, ऑडियो-विसुअल और 35 मिमी प्रोजेक्टर वाला ऑडीटोरियम बनल। 1982 में होटल की कुल 125 कमरा में सीसीटीवी लागल। बाद में 1991 में पल्लवी थिएटर क कॉन्फ्रेंस रूम में रुपान्तरण करा गईल। 1992 में स्वीट टच नांव से एगो पेस्ट्री शॉप शुरू भइल। साझेदारी फर्म और कम्पनी साथे साथे 1985 ले चलल, ओकरी बाद साझेदारी भंग हो गईल और सवेरा एंटरप्राइजेज लिमिटेड एकर सब सम्पति अधिग्रहित क लिहलस। 2007 में कम्पनी आपन नांव सवेरा होटल्स लिमिटेड से सवेरा इंडस्ट्रीज लिमिटेड क लिहलस।\nए होटल में 7गो खईले पियले क स्थल बा, कई प्रकार क भोजन परोसे वाला ए कुल रेस्तरां क नांव ह द पियानो, एगो दक्षिण भारतीय रेस्तरां जेकर नांव मालगुडी ह, करी टाउन, बे 146, ब्रेव रूम और केक शॉप नांव से बेकरी। ए होटल में 10गो मीटिंग स्थल बा।\nए होटल क एगो कॉर्पोरेट सोशल रेस्पोंसिबिलिटी इकाई बा जेकर नांव ह सवेरा होटल एकेडमी जवन की छात्र लोगन के होस्पिटलिटी उद्योग में करियर बनावे खातिर मार्गदर्शन देला।\n31 दिसम्बर 2007 के, नया साल की समारोह खातिर एइजा स्विमिंग पुल की ऊपर एगो अस्थायी फर्श बनावल गईल रहे ऊ गिर गईल जेसे3आदमी क मृत्यु हो गईल और2जानें घायल हो गईने।\n↑ "सवेरा होटल के बारे में". सवेराहोटल.कॉम.\n↑ "सवेरा इंडस्ट्रीज लिमिटेड - कंपनी का इतिहास". इकनोमिकटाइम्स.इंडियाटाइम्स.कॉम.\n↑ "सवेरा होटल की विशेषताएं". क्लिरट्रिप.कॉम.\n↑ "चेन्नई होटल चरण पतन: दो और घायल". आर्काइव.इंडियनएक्सप्रेस.कॉम.\n"https://bh.wikipedia.org/w/index.php?title=सवेरा_होटल&oldid=427293" से लिहल गइल\nचेन्नई के होटल\nचेन्नई के स्काईस्क्रैपर\nएह पन्ना पर आखिरी बेर संपादन 12 फरवरी 2017 के 19:11 बजे भइल रहल।


जहरखुरानी गिरोह के दू गो बदमाश गिरफ्तार, ट्रैक्टर ट्रॉली बरामद – टटका खबर\nजहरखुरानी गिरोह के दू गो बदमाश गिरफ्तार, ट्रैक्टर ट्रॉली बरामद\nगोण्डा 14 अप्रैल (वार्ता). गोण्डा जिला के उमरीबेगम गंज इलाका के बरौली टेंपरा सरपत जंगल से नशीला पेय पिया के वाहन लूटे वाला गिरोह के दू गो बदमाशन के आजु लूटल गइल ट्रैक्टर ट्रॉली का साथे गिरफ्तार क लीहल गइल.\nपुलिस अधीक्षक लल्लन सिंह पत्रकारन के बतवलन कि पिछला 10 अप्रैल के उपेन्द्र सिंह नामके किसान के कुछ बदमाश कोल्ड ड्रिंक में नशा मिला के पिया दिहलें आ जब ऊ मदहोश हो गइलन त उनुकर ट्रैक्टर ट्रॉली लूटके फरार हो गइले सँ. मामिला के रिपोर्ट दर्ज क के पुलिस टीम ओहनी के जोहल शुरू कइलसि.\nसूचना मिलला पर पुलिस टीम बरौली टेंपरा से दू गो बदमाशन के गिरफ्तार क के लूटल गइल ट्रैक्टर ट्रॉली बरामद कर लिहलसि. धराइल बदमाशन के नाम योगेश आ आनंद बतावल जात बा. दुनु बाराबंकी जिला के हउवे सँ. अब एहनी के निशानदेही पर गिरोह के बाकी बदमाशन के धरपकड़ में जुटल बिया पुलिस.\nTags: गोण्डा, जहरखुरानी गिरोह


प्रदेश-२ में मेगाप्रोजेक्ट के रूप में कैंसर अस्पताल खोले सम्बन्धि विचार-विमर्श कार्यक्रम वीरगंज में सम्पन्न – Aapan Birgunj\nप्रदेश-२ में मेगाप्रोजेक्ट के रूप में कैंसर अस्पताल खोले सम्बन्धि विचार-विमर्श कार्यक्रम वीरगंज में सम्पन्न\nritu raj प्रकाशित मिति - Dec 30, 201800\nवीरगंज, पूस १५ “स्वास्थ्य ही धन बा।\nस्वास्थ्य बिना कवनो सृजनात्मक काम नईखे हो सकत।” ईहे सोचके साथे २०७५ पूस १४ गते सनिचर के दिन नेपाल के प्रवेश द्वार आ आर्थिक राजधानी वीरगंज में वीरगंज महानगरपालिका के सभा कक्ष में प्रदेश-२ में “कैंसर अस्पताल स्थापना सम्भाव्यता अध्ययन टोली” द्वारा ज़िला स्तरीय विचार-विमर्श तथा सुझाव संकलन खातिर कार्यक्रम सम्पन्न भईल।\nएह कार्यक्रम में प्रदेश-२ में मेगाप्रोजेक्ट के रूप में एगो कैंसर अस्पताल खोले खातिर भरतपुर के बी पी कोईराला कैंसर अस्पताल में कार्यरत वरिष्ठ डाक्टर लक्ष्मी नारायण सिंह द्वारा पूरा प्रोजेक्ट के संरचना सम्बन्धि प्रस्तुति देहल गईल। अस्पतालों के परिकल्पना देखावत डाक्टर लक्ष्मी नारायण सिंह बतवनी कि प्रदेश-२ में कैंसर अस्पताल खोलल हरेक दृष्टिकोण से उपयुक्त बा। प्रदेश -२ में एक-दोसरा से ना लागेवाला बेमारी के पीड़ित होखेवाला के संख्या बढ़ रहल बा। विकासशील देश भईला से उपयुक्त उपचार तक मरीज़ के पहुँच के स्थिति कमज़ोर बा। उपचार में सहज पहुँच के अभाव, उपयुक्त अस्पताल के अभाव, समय से सुविधा सम्पन्न अस्पताल तक ना पहुँचला से असमय ही मृत्यु होखेवाला के संख्या बढ़त जा रहल बा।\nप्रति एक लाख में १४१.६ मरीज़ नेपाल में कैंसर से मर जाला जवन कि बहुत ज़्यादा बा। अभी कैंसर के उपचार होखेवाला अस्पताल बी. पी. कोईराला अस्पताल प्रदेश-३ में बा। जहवाँ ४० से ५० प्रतिशत मरीज़ ख़ाली प्रदेश-२ से पुगेला। ओहिसे प्रदेश-२ में एगो मेगाप्रोजेक्ट के रूप में कैंसर अस्पताल खुलल समय के माँग बा।\nउहाँ आगे बतवनी कि एह मेगाप्रोजेक्ट में लगभग १० अरब के लगानी के योजना बा जवन कि सरकार, जनता, व्यवसायी, एनजीओ आदि के सहयोग से होई। विचार-विमर्श के क्रम में आपन राय राखत गाउपलिका के अध्यक्ष ज़ालिम मियाँ कहनी कि पर्सा ज़िला के वीरगंज एह अस्पताल ला एकदम उपयुक्त होई। चाहे जेतना भी संसाधन चाहीं वीरगंजवासी देवे ला तईयार बा। काहे कि हरेक दृष्टिकोण से वीरगंज सक्षम बा। कार्यक्रम में उपस्थित सबकेहू एक स्वर में अस्पताल खुले के प्रति सहमती जतावत पर्सा ज़िला में ही खोले के अनुरोध कईलख लोग।\nएह कार्यक्रम में मुख्य अतिथि के रूप में वीरगंज के उप-मेयर शान्ति कार्की उपस्थित रहली। कार्यक्रम में वरिष्ठ डाक्टर भोला रौनियार, डाक्टर राम औतार प्रसाद खेतान, डाक्टर वी के झा, डाक्टर रीता महासेठ, राजपा के नेता नेजामुद्दीन सेमानी, युवा नेता ओमप्रकाश सर्राफ़, सामाजिक कार्यकर्ता मोनिका सिंह, चंचला दास, नेपाल भोजपुरी समाज के सचिव रितु राज, कालिकामाई गाउपलिका के अध्यक्ष नथुनी प्रसाद आदि के उपस्थिति रहे लोग।


लोकमन आ लोकरंग के चतुर चितेरा भिखारी ठाकुर – भोजपुरी साहित्य सरिता\nलोकमन आ लोकरंग के चतुर चितेरा भिखारी ठाकुर आजुओ भोजपुरी के सबसे चर्चित व्यक्ति बाड़न. केहू उनके समय-संदर्भ के सर्वाधिक चर्चित नाटककार का रूप में, भोजपुरी के ‘शेक्सपियर’ मानल त केहू भोजपुरी भाषा-साहित्य के प्रचार-प्रसार खातिर ‘भारतेन्दु’ का नाँव से नवाजल. पुरबी राग के जनक महेन्दर मिसिर का बाद, बलुक उनहूँ ले ढेर भिखारी ठाकुर क नाँव चर्चा में रहल. साहित्य अकादमी उनके भारतीय साहित्य निर्माता का वर्ग में रेघरियावत “भिखारी ठाकुर” नाँव क ‘मोनोग्राफ’ प्रकाशित कइलस. भिखारी आखिरकार ई सिद्ध कइये दिहलन कि लोकप्रियता कवनो रचनाकार कलाकार के महान आ अमर बना देले.\nभिखारी का दिसाईं लोकरुचि जानिये के फिलिम बनल, कलाकार आ गायक चमकलें सs आ कतने लोग उनकर नाटक खेलि के रंगकर्मी कहाये लागल. उनका नाँव पर लोगन के पी-एचडी मिलल. कतने लोग जानकार, विद्वान कहाता. इहे ना, उनका के केन्द्र में रख के लिखाइल उपन्यासो वइसहीं चर्चित भइल. ई सर्वकालिकता निराद्रित आ उपेक्षा के शिकार भोजपुरी का भिखारी के अक्षर कीरति के प्रमाण आ निशानी बा.\nगँवई जनमानस के कतने सोच-सरोकार, असंगति-विसंगति, कुन्ठा, अंधविश्वास, खुदगर्जी आ शोषन के भिखारी ठाकुर अपना मौलिक अन्दाज में, अपना नाटकन में चित्रित कइलन. गँवई-समाज में, जवानी आ सेक्स का मानसिकता के रूप-विरूप-विद्रूप के उजागर कइलन, अशिक्षा, अज्ञान आ जड़ता के देखवलन. बाल-विवाह, बेमेल-विवाह, परिवार आ समाजिक संबंधन का विकृति पर अँगुरी धरत सबके सावधान कइलन. समाजिक चेतना जगावे खातिर खेल-तमाशा, नाच-नाटक, गावल-बजावल कूल्हि कइलन. मनोरंजन का बहाने ऊ समाज का ओह तोपल-ढाँपल साँच के देखावे के उतजोग कइलन, जवन कवनो सूत्रधार, नाटककार आ लिखनिहार करेला.\nएगो जमाना रहे कि पटना, आरा, छपरा, बलिया में उनका नाच के तूती बोलत रहे; उनका मौलिक विदेसिया शैली के कवनो जबाब ना रहे. उनकर मौलिक, अनूठा भोजपुरिया अन्दाज दूर दूर ले आपन धमक आ खनक पैदा कइलस.\nभिखारी ठाकुर समय-सन्दर्भ के लोक जीवन, समाज आ परिवेश के ऐना देखावे वाला कतने नाटक (विदेसिया,भाई विरोध, बेटी वियोग, कलियुग प्रेम, राधेश्याम बहार, गंगास्नान, बिधवा विलाप, पुत्र वध, गबरघिचोर आ ननद भउजाई) लिख के खेललन.\nआशु कबिताई में माहिर भिखारी के भक्ति भजन आ आस्था से जुड़ल ‘राम विवाह, कृष्ण लीला, जसोदा सखी संवाद, भिखारी हरिकीर्तन, राम नाम माला, आरती, आ निरगुन बहुत लोकप्रिय भइल.\nपूस महीना, शुक्ल पंचमी संवत् 1944 यानी 18 दिसंबर 1887 के कुतुबपुर, जिला सारण में जनमल भिखारी नाँवे मातर के पढ़ल लिखल रहले. ईहो कहल जाला कि उनकर मूल जनम स्थान आरा (भोजपुर) रहे,जवन गंगा सरजू का बाढ़ आ कटान में बहि दहि के सारन जिला का सीमा मे आ गइल. साधारन, साधन विहीन, गरीब नाऊ परिवार में जनमल भिखारी अपना समय के सामन्ती समाज के थोथा अहंकार आ मानसिकता के निकहा देखले समझले रहलन. बाढ़ सूखा, दैवी आफत, गरीबी आदि के बदहाली आ भुखमरियो देखले रहलन. कमाए खाए खातिर आपन घर परिवार छोड़ के परदेश जाए के मजबूरी से उपजल किसिम किसिम के विसंगतियन के देखले आ अनुभव कइले रहलन. लोक से अरजल एही अनुभव, ज्ञान आ बोध के ऊ अपना विलक्षण प्रतिभा, कल्पना शक्ति आ विचार से संपन्न कइके अनोखा अंदाज में फेरू “लोक” के लौटवलन. भोजपुरी का एह कीर्तिपुरुष सपूत के नमन.\nमार देहला रजऊ


परेम आ विरह के निशानी अउरी नयका साल के आगमन के तयारी ह चइता - जलज कुमार अनुपम - मैना: भोजपुरी साहित्य क उड़ान (Maina Bhojpuri Magazine)\nHome चइता जलज कुमार अनुपम Lekh परेम आ विरह के निशानी अउरी नयका साल के आगमन के तयारी ह चइता - जलज कुमार अनुपम\nपरेम आ विरह के निशानी अउरी नयका साल के आगमन के तयारी ह चइता - जलज कुमार अनुपम\nसरसो के फूल पर चढ़ल पियरी, मोजर के बाद फल लगत आम आ लीची, गेहूँ के बाली से लदल खेत आ खलिहान, पसीना के हल्का रंग में एहसास आ नयका साल के तइयारी एहसे नीमन भला कवन मौसम होला, बसंत त उफान पर रहेला आ एही महीना के नाम ह चइत आ एही महीना के स्वागत में होखेला चइता, ढोलक, झाल अउरी हरमुनिया के संगम में जब जनकपुर के पुष्प वाटिका में राम-सीता मिलन, सीता स्वयंवर से लेके राम वनवास अउरी राम द्वारा सीता के निर्वासन तक ले के वर्णन चइता के गीतन के माध्यम से होखेला। बसंत के बारे में बसंत के बारे में डॉ अशोक द्विवेदी कहत बानी :-\n‘पहिले मन भींजित /फेरु शरीर\nफेर आत्मा ....\nपरेम के देवता होइते अगर खुश!\nअगवानी करीत लोग बसंत के।’\nचइता के भोजपुरी में एकरा के घाटो भी कहल जाला बिहार के अन्य भाषा जइसे एकरा के मगही में चइतार अउरी मैथिली में चइतावर कहल जाला. चइता में विरह के गीतन के भी ओतने प्रधानता बा जितना परेम के गीतन के जइसे कि\n‘आइल चइत महिनवा हो रामा, पयरी न पेनहब’\nके धुन पर रग रग में खुमारी चढ़ेला। चइता के सन्दर्भ में रामायण सिंह जी कहत बानी कि,\n“चइता भोजपुरी के कहती मिजाज के धमस होला,\nजवन लय से वातावरण के मादक बनावेला,\nटांसी से दूर-दूर तक आपन औकात से गरदा मचावेला\nचइता में छन्द ना लय के कमाल रहेला,\nई पढ़े के ना सुने के चीज ह,\nकरेजा पहाड़ के अलावे के चीज ह,\nचइता झोरे के चीज ह, झूमे के चीज ह।”\nढोलक के ताल आ झाल के झाझकार पर हुंकार होत रहेला, एह झलकुटन से मन के सभ घुटन निकल जाला।\nवइसे चइता के 'दीपचंदी' चाहे 'रागताल' में अक्सर गावल जाला बाकिर कुछ लोग एकरा के 'सितारवानी' चाहे 'जलद त्रिताल' में भी गावेला।\n"शिव बाबा गइले उतरी बनिजिआ, लेइ अइले, भंगिया धतुरवा हो रामा"\nकाफी मशहूर चइता गीत मानल जाला।\nरामनवमी के चौथा दिन यानी चइत शुक्ल पक्ष त्रयोदशी के जैन धरम के प्रवर्तक भगवान महावीर के जनम दिन ह । कई चइता रचयिता लो अपना शब्दन में उनके जनम के भी गवले बाड़ें। "जन्मे त्रिशाला के ललना, कुंडलपुर के भवना, हो चान सुरूजवा उतर आयो हो चइत महिनमां।बसंत ऋतु अपना जवानी पर होला एही कारन से चइत महीना के 'मधुमास' भी कहल जाला ।\nएगो तेनी डॉ अशोक द्विवेदी जी के लिखल चइत के सन्दर्भ बा\n'मन परे पाछिल बतिया\nइ बैरी चइत उसुकावे!\nनिनिया उडावे अधिरतिया\nफगुओ गइल दिन कटिया क आइल\nजोहते जोहते खरिहनवो लिपाइल\nउनका न मिले फुरसतिया\nइ बैरी चइत उसुकावे!'\nपलायन के दरद अब गाँवन में भी लउकत बा, चइता के गावे वाला मंडली भी अब मुश्किल से भेटत बा जवां की चिंतनीय बा पहिले हर टोला में रहत रहलs। अगर संस्कृति के बचावे के बा त हर आदमी के यह बारे में एह पर सोचे के चाही कहे की ई एगो धरोहर ह जवना के हर पीढ़ी अपना पीढ़ी के सुरक्षित विरासत स्वरूप देवेला।


भोजपुरी दिल प राज करेवाली भाषा ह - प्रोफेसर कपिलदेव मिश्र | जोगीरा\nHome Bhojpuri Film Industry News News in Bhojpuri भोजपुरी दिल प राज करेवाली भाषा ह – प्रोफेसर कपिलदेव मिश्र\nभोजपुरी दिल प राज करेवाली भाषा ह – प्रोफेसर कपिलदेव मिश्र\nभोजपुरी दिल प राज करेवाली भाषा ह, इ दुनिया के बहुत बड़ हिस्सा में आपन जगह बना चुकल बिया आ लगातार एकर बिकास आ प्रसार होत जा रहल बा बतौर मुख्य अतिथि इ बात रानी दुर्गावती विश्वविद्यालय के कुलपति प्रोफेसर कपिलदेव मिश्र जी सतना भोजपुरी समाज द्वारा १० दिसंबर २०१७ के दिन आयोजित सम्मान समारोह में कहनी.\nसतना माइन्स के वाइस प्रेसिडेंट श्री अशोक सिंह जी के अध्यक्षता में संपन्न एह कार्यक्रम में भोजपुरी समाज सतना के अध्यक्ष शैलेन्द्र उपाध्याय जी अतिथि लोगन के स्वागत कइनी आ भोजपुरी समाज के क्रियाकलाप के बारे में विस्तृत जानकारी प्रस्तुत कइनी।\nएह अवसर प भोजपुरी समाज के बुजुर्ग लोगन, एन के पाण्डेय, शिवजी सिंह, महंथ सिंह एवं के. एल. यादव आदि के शाल- श्रीफल से सम्मानित कइल गइल। एकरा साथे साथे प्रतिभाशाली विद्यार्थी लोगन, आदर्श त्रिपाठी, पूजा यादव, सृष्ठि उपाध्याय, अजय सिंह, आकृति सिंह प्रतिक सिंह, पलक उपाध्याय, आदेश मिश्र, अंजलि राय आशुतोष तिवारी आ अंकिता तिवारी के भी सम्मान कइल गइल।\nप्रमोद शर्मा जी के मेलोडी आस्था ग्रुप के द्वारा भोजपुरी गीतन के मनमोहक प्रस्तुति भइल। कार्यक्रम के आयोजन में विकास पाण्डेय, वीरेन्द्र तिवारी, शैलेन्द्र उपाध्याय, ओ पी. अस्थाना,\nसंजय सिंह, संजय यादव जी के प्रमुख योगदान रहल. कार्क्रम के सफल संचालन स्मृति तिवारी आ आभार प्रदर्शन डॉ. हरेश्वर राय द्वारा कइल गइल।\nकार्यक्रम में टीएम सिंह , शशि सिंह, मदन सिंह, धनञ्जय सिंह, रजनीकांत सिंह, सरिता तिवारी, पुष्प उपाध्याय, पूनम पाण्डेय, सीमा सिंह, निधा सिंह, डॉ. बिनोद रस्तोगी आ डॉ. नवीन कुमार के उपस्थिति उल्लेखनीय रहल।\nप्रस्तुति: डॉ. हरेश्वर राय, सतना, मध्य प्रदेश\nप्रोफेसर कपिलदेव मिश्र\nपिछला लेखराजकीय सम्मान भिखारी ठाकुर सम्मान-2017 से सम्मानित हुए शिवा चौधरी\nअगिला लेखभोजपुरी फिल्म निरहुआ चलल लंदन का फर्स्ट लुक और टीजर हुआ रिलीज\nताड़ी पऽ कवि ह्रदयानन्द विशाल जी के लिखल एगो भोजपुरी गाना


बिपिन सिंह | Anjoria's Weblog\nTag Archives: बिपिन सिंह\nकलाकार में प्रकाशित किया गया | Tagged बिपिन सिंह\t| Leaveareply\nफूल बनल अंगार के शूटिंग जारी बा\nPosted on फ़रवरी 21, 2011 by Anjoria\nलेखक निर्देशक फहीम खान के भोजपुरी फिल्म “फूल बनल अंगार” के शूटिंग आजुकाल्हु गुजरात के राजपिपला में चल रहल बा. एह महिला प्रधान एक्शन फिल्म में रानी शोलो पहिला बेर नजर आवे वाली बाड़ी. मारधाड़ आ कॉमेडी से भरपूर एह फिल्म देख के सत्तर के दशक के सिनेमा याद आ जाई. फिल्म के निर्माता अविनाश तिवारी, गीतकार संगीतकार पवन मिश्रा, नृत्य निर्देशन रामदेवन, फाईट गब्बर सिंह के आ कैमरा श्यामल दा के बा. रानी चटर्जी, गोपाल राय, बिपिन सिंह, दीपक भरियाला, पूर्णिमा राय, सीमा सिंह वगैरह एकर मुख्य कलाकार बाड़े.\nकलाकार में प्रकाशित किया गया | Tagged गोपाल राय, फूल बनल अंगार, बिपिन सिंह, रानी चटर्जी\t| Leaveareply\nPosted on जनवरी 23, 2011 by Anjoria\nबिपिन सिंह अइसन भोजपुरिया कलाकार हउवन जे भोजपुरी सिनमा में हर तरह के फिल्मी किरदार निभा चुकल बाड़न आ हिन्दीओ फिल्म, जइसे कि “आगे से राइट, बेनी आ बबलू, साथ साथ” वगैरह, में काम कर चुकल बाड़न. रंगमंच के बीस साल से बेसी के अनुभव राखे वाला अभिनेता बिपिन सिंह हिन्दुस्तान भर में रंगमंचन पर आपन अदाकारी देखा चुकल बाड़न. बिपिन सिंह के फिल्मी कैरियर रविकिशन के आपन निर्माण कंपनी के बनावल फिल्म “बिहारी माफिया” से शुरु भइल आ तब से ऊ लगभग पचीस फिल्मन में काम कर चुकल बाड़न आ हर तरह के किरदार कर चुकल बाड़न. ऊ भोजपुरी टीवी चैनल महुआ टीवी पर अपना “लट्ठमार” अन्दाज में सामाजिक समस्या के गँवई तरीका से पेश कर के दर्शकन के वाहवाहीओ बटोरत बाड़न. बिपिन सिंह के नयका फिल्म “प्रीत के रीत निभइह सजना” के शूटिंग अगिला महीना से शुरु होखे जा रहल बा. एह फिल्म के निर्माण एगो कार्पोरेट कंपनी स्पीड मीडिया करत बिया आ एकर निर्देशक बाड़न अरविन्द ठाकुर. निर्मता हवें अभिषेक तिवारी.\nकलाकार, टीवी शो, फिल्म में प्रकाशित किया गया | Tagged प्रीत के रीत, बिपिन सिंह, स्पीड मीडिया\t| Leaveareply\nRT @BefittingFacts: Rajasthan- Uttar Pradesh - Bengal From Weat to East, full display of peacefull practices. https://t.co/rxM8Jqv1AN3hours ago\nRT @VinodRajotiya82: छबड़ा में मुस्लिम भीड़ के सामने पुलिस भी थी बेबस: अब चारों ओर तबाही का मंजर, बिजली-पानी भी ठप hindi.opindia.com/national/riot-……3hours ago\nRT @VijayVst0502: यति नरसिंहानंद जी का गला काटने की खुलेआम धमकी लोकतंत्र और संविधान के साथ खिलवाड़ नहीं तो और क्या है,लेकिन धमकी देने वालों…3hours ago\nRT @AmanChopra_:3अप्रैल, हुगली में ममता बनर्जी ने कहा - 'अगर अल्पसंख्यकों के इलाके में अत्याचार हो, तो आप सब एकजुट होकर अज़ान दें। सब इ…3hours ago


भारत में किसानन के खेती छोड़े के मूल कारण (भोजपुरी) - Decoding Dream India\nभारत में किसानन के खेती छोड़े के मूल कारण (भोजपुरी)\nFebruary 24, 2021 March 20, 2016 by Gaurav Singh\nजब छोट रही महज चौथी-पंची कक्षा में, त हरेक स्वतंत्रता दिवस प एगो गीत बड़ा मशहूर रहे| ‘मेरे देश की धरती उगले हिरा मोती.. मेरे देश की धरती’| अउरी जब भी परीक्षा में आवत रहे किसान प लेख लिखे के त पहिला वाक्य इहे लिखत रही कि हमनी के किसान देश में पेट पालेला| लेकिन आज अईसन का हो रहल बा जवना से पेट पाले वाला पालनहार लोग जे हमनी के देश के धरती से हिरा उगलवावत रहे ओकरे पेट पालल मुश्किल हो गईल बा| हमनी के देश कृषि प्रधान देश कहाला लेकिन एहिजा कृषि के दशा संतोषजनक नईखे रह गईल| किसानन के समस्या दिनों दिन गंभीर हो रहल बा|\nकिसानन के समस्या के प्रभाव काफी आशचर्यजनक पड़ रहल बा| हरियाणा के जाट आन्दोलन से एकर अंदाजा लगावल जा सकेला कि किसानन के हार कतना खतरनाक रूप ले रहल बा| हम अभी भी एह बात के लेके आश्चर्य में बानी कि किसानी समस्या भी हिंसक रूप ले सकेला| इहे ना एह समस्या से बाकी के सामाजिक पैमाना जईसे आरक्षण वेग्रह भी काफी बुरी तरह से प्रभावित हो रहल बा, काहे कि लोग ओही के हल के रूप में देखे के भूल करे लागत बा| अगर सही समय प एकर हल ना निकालल गईल त आवे वाला समय में देश में काफी दिक्कत अउरी नुकसान झेले के पड़ सकत बा|\nलोग किसानी काहे छोड़ रहल बा ?\nसालों से इ एगो बड़ा ही अहम अउरी जरूरी सवाल रहल बा| एकर एगो बड़ा ही सरल उत्तर आवत रहल बा कि खेती में बचत नइखे एह से लोग किसानी छोड़ रहल बा| लेकिन ओह बचत ना होखे के मूल कारन का रहल बा, एह के भी जानल काफी जरूरी बा| बचत के एकदम सीधा फार्मूला खोजल जाव त एकर मतलब इहे होई कि बचत=विक्रय-लागत| एहिजा दुगो बात निकल के सामने आवत बा| पहिला इ कि लागत के मुकाबला में विक्रय काफी कमजोर होखे या दूसरा विक्रय ठीक होखत बा लेकिन लागत बहूत ज्यादा आ रहल बा| एह दुनो स्तिथि में बचत प्रभावित होई| दुर्भाग्यपूर्ण हमनी के इहाँ दुनो कारन रहल बा|\nकवनो चीज के प्रोडक्शन होला त ओकर दाम ओही कंपनी के लोग करेला| लेकिन खेती के क्षेत्र में एकदम उल्टा बा| एहिजा किसान के प्रोडक्शन यानी धान गेहूं आदि के दाम सरकार तय करेले| एकरा के न्यूनतम समर्थक मूल्य कहल जाला| हम एह बात के बिल्कुल नकारत नइखे कि इ गलत चीज बा| लेकिन एकर उपयोग ओह मूताबिक नइखे हो पावत जवना मुताबिक खातिर लावल गईल रहे| अच्छा चीज बा सरकार के तरफ से किसानन खातिर एगो सिक्यूरिटी मिलेला| हम इहो नइखे कहत कि सरकार न्यूनतम मूल्य बहूत बढ़ा देव काहे कि हम जानत बानी कि आज भी डब्लू.टी.ओ. में विकासशील देशन प बहूत दबाव रहेला|\nसरकार जब भी न्यूनतम समर्थन मूल्य डिक्लेअर करेले तब कुछ फैक्टर प ध्यान देके ही करेले जईसे डिमांड आ सप्लाई, उत्पादन में मूल्य, लागत मूल्य में बदलाव, अंतराष्ट्रीय मूल्य के स्तिथि, बाजार के मूल्य के स्तिथि| एह सब के नजर में रखके एगो न्यूनतम मूल्य के रूप में गारंटी देवेले, जवना से अगर कवनो दिक्कत होखे त सरकार के भी घाटा मत होखे| एकर माने इ कि ओकरा से भी अच्छा कीमत किसान के ओकरा पैदावार प मिल सकत बा आ मिले के संभावना निश्चित बा| लेकिन दुर्भाग्यवश ओकरा से बढ़िया दाम मिले के त बात छोड़ी जवन न्यूनतम कीमत बा उहो ना मिल पावेला|\nSee also साहित्य अकादमी अवार्ड वापसी विरोध के गांधीवादी तरीका (भोजपुरी)\nएकर जवाबदेही सरकार ना कर पावेले जवन कि एगो बड कमी बा| उदहारण के रूप में सरकारी डाटा के हिसाब के 2014-2015 में धान के न्यूनतम समर्थन मूल्य रहे 1360 रुपया प्रति क्विंटल| लेकिन व्यापारी 1000 रुपया प्रति क्विंटल तक के दर प भी गाँव से खीच के ले गईल बाड़े| एकरा में कवनो शक के बात नइखे उपरी स्तर पर पहुचत-पहुचत दर न्यूतम समर्थन मूल्य पार कर जाला| लेकिन ओह पार के दर अउरी कम दाम में लुटे वाला दर के अंतर वाला पईसा के माजा मिडिल मैन ही मारेले जेकरा के व्यापारी कहल जाला| एह लोग प सरकार के कवनो सीधा नियंत्रण नइखे| एकदम ऐंठ में कहेला लोग देवे के बा त दिही ना त घरे स्टोर करी|\nकिसान के लगे भंडारण के भी गंभीर समस्या रहल बा जवना के चलते मजबूर होखे जवने कीमत मिलेला ओही प बेच देला| मान ली जवन मझोला स्तर के किसान बा उ घर में कहाँ रखी| मान ली कुछ एक किसान के पास जगह बडलो बा त कीड़ा-मकोड़ा आ सडन-गलन के सम्भावना के डरे बेच के हटावल ज्यादा मुनासिब समझेला| एकरा अलावां पैक्स के लोग आनाज ख़रीदे तक से मना कर देवेला| हमेशा पईसा के दिक्कत के रोआ-रोहट ओह लोग के लागले रहेला| पैक्स के तरफ से कवनो गारंटी ना रहेला कि कब लिही कब ना लिही| जब उ लिही तक तक आनाज का खरिहानी में धराई| सरकार के लगे भी भंडारण के भीषण कमी रहल बा|\nभंडारण के क्षेत्र में 100% एफडीआई बा लेकिन एकरा बावजूद आजो हालत पातर बा| कुछ लोग के आनाज पैक्स लेवे के तईयार भी होले त ओह में आपन कमीशन मांगेले| उदारण के रूप में जईसे सरकार 2014-2015 में धान के न्यूनतम समर्थन मूल्य रहे 1360 रुपया प्रति क्विंटल रखले बा| एकर माने सरकार एह कीमत प किसानन से अनाज पैक्स के माध्यम से खरीदी| लेकिन पैक्स में बईठल नेता आ बाबु लोग कहेला कि चलs तोहरा के व्यापारी लोग के मुकाबले अच्छा कीमत मिल जाई 1200 रुपया प्रति क्विंटल देब लेकिन कागज बानी 1360 के हिसाब से|\nएह सब के झमेला से बचे के चक्कर में किसान प्राइवेट व्यापारी के बेचे प मजबूर बा| प्राइवेट व्यापारी के बचे में तनाव कम, समय से पईसा, फटाफट आनाज हटे के गारंटी रहेला| भले कीमत कम मिले लेकिन बहूत सारा टेंशन ना रहेला| अगर अउरी माइक्रोस्कोपिक रूप से देखल जाव त पता चली कि व्यापारी अउरी पैक्स के बीचे भी एगो बरियार समीकरण बा| जहाँ से घोल माल अक्सर होत रहल बा| अब बात कईल जाव दुसरका फैक्टर दने| इ बात त तय बा कि ज्यादातर किसान आजो उचित कीमत प आपन अनाज नइखन बेच पावत| दूसरका इ कि आज के वर्तमान समय में जतना लागत होखे के चाही ओह से ज्यादा लागत लाग रहल बा|\nओकरा पीछे भी बरियार राजनीती रहल बा| खाद, बीज आदि प जवन सब्सिडी दिआला उ ग्राउंड लेवल प नइखे मिल पावत| एह से होला का कि ज्यादातर किसान या त बहूत महंगा कीमत प बीज आ खाद ख़रीदे खातिर साहूकार से पईसा लेला या फिर जवना बेगर काम चल सकेला ओकरा के इग्नोर कर देला| जे महंगा कीमत प खरीदेला उ ब्याज तले दबल रहेला| आ जे खरिदबे ना करे ओकर फसल अच्छा ना हो पावेला| दुनो ही दशा में देश के आ व्यक्तिविशेष किसान के भी घाटा होला| अंत में जब मिलावेला त पावेला कि खेती में फायदा नइखे छोडले ठीक बा|\nबाजार में चलत घोल माल के अलावां एगो अउरी बरियार समस्या रहल बा किसान लोगन में उ इ कि किसान संगठित नइखे| जहाँ भी किसान संगठित होखे के प्रयास कईले बाड़े उनका के या कुचल देवल गईल बा या फिर संगठन राजनितिक रूप अख्तियार कर लेले बा| उदाहरन ले लिही उत्तरप्रदेश के मेरठ वाला इलाका खेती के लिहाजा से काफी संगठित क्षेत्र रहल रहे जब ओहिजा किसानन के नेता महेंद्र सिंह टिकैत जईसन लोग रहे| ओह घरी किसान संगठन में हिन्दू मुस्लिम सब रहले| ओह लोह के पहिला पहचान किसानी नेता रहे बाद में बाकी धर्म वेग्रह|\nलेकिन मुजफरनगर जईसन दंगा ना सिर्फ ओहिजा के किसान एकता तुरलस बल्कि किसानन के ताकत के बाँट देहलस| दूसरा चीज इहो होला कि ज्यादातर किसान के नेता जईसे नेता लेखा लुउके लागेले ओहिजा राजनितिक नेतान के नजर पड़ेला| राजनितिक नेता या त पईसा प ख़रीदे के प्रयास करेले या फिर चुनावी टिकट के टॉस उछाल के अपना पाला में करे के प्रयास करेले| एह से होला का कि जवन ठोस सवाल जवाब करेके रहेला सरकार के उ ना हो पावेला| एगो राजनितिक स्टैंड लेला| एगो बढ़िया नेतृत्व के कमी के वजह के किसानन के ना त सही दाम मिल पावत बा फसल के आ नाही सही कीमत प इनपुट्स|\nकृषि प जलवायु परिवर्तन के प्रभाव अउरी सरकारी भूमिका\nअगर ऊपर देवल चुनौती से किसान संघर्ष करके आगे भी बढ़त बा त जलवायु के आगे आके आपन घुटना टेके प मजबूर हो जात बा| जलवायु अनिश्चित हो गईल बा आ एकरा प कोई के नियंत्रण भी नइखे| अलनीनो संकट हमेशा से बनत रहल बा| जलवायु परिवर्तन, कृषि के प्रभावित करे के क्षमता राखत बा| कृषि प तापमान परिवर्तन और नमी क्षेत्रन में परिवर्तन के प्रभाव गंभीर रूप से परेला| कृषि ग्लोबल वार्मिंग के कम भी कर सकेला अउरी एह स्थिति के अउर बदतर भी बना सकेला| बरसात समय से पाहिले दस्तक दे रहल बा अउरी पाहिले से तय मानसून के समय में सुखा के स्तिथि उत्पन्न हो रहल बा|\nएक तरफ बारिस से बाढ़ के स्थिति बन रहल बा त दूसरा तरफ किसान आसमान दने टकटकी लगाये बारिस के बूंदन के इंतजार कर रहल बा| खेत में खडा फसल सूख रहल बिया| जलवायु परिवर्तन से खेती के तहस नहस हो जाला| ज्यादातर किसान के सरकारी बैंक से ऋण ना मिल पावेला| ओकरा पीछे भी कारण रहेला| ज्यादातर बैक आपन धन किसानन के देवल भी ना चाहेले| एकरा पीछे कारन इ बा कि ओकरा में ओह लोग के घाटा आ रिस्क रहेला| दउड-धुप आ पेपर वर्क जईसन जटिलता के चलते किसान निजी साहूकार से लोन लेवे प मजबूर हो जाला| जवना प नियंत्रण ना त आर.बी.आई. के बा आ ना सरकार के|\nएकरा परिणामस्वरूप होला का कि फसल मरईला के बादो कर्ज देवे प किसान मजबूर रहेला| जवन मध्यम वर्ग के किसान बा उ आपन कुछ परंपरागत जमीन बेचे प मजबूर होला| एह से ओकर जोत छोट होखत चलल चल जाला| आ न्यूनताम वर्ग के किसान में परिवर्तित होखत चलल चल जाला| आ जवन न्यूनतम वर्ग के किसान बा उ दबाव बर्दाश ना कर पावेला त ओकर एगो रूप किसान आत्महत्या के रूप में देखे के मिलेला| अब सवाल इ बा कि आखिर एह सब से कईसे पार पावल जा सकेला| एगो हमार करीबी मित्र बानी कॉलेज में, शुभम श्याम, एक दिन उहाँ से बात होत रहे कृषि अउरी किसान आत्महत्या के विषय के लेके त उहाँ के एगो सुझाव हमरा बड़ा निक लागल|\nSee also भारत अउरी भारत के अलावां अउर देशन के सांप्रदायिक समीकरण (भोजपुरी)\nउहाँ के कहनाम रहे कि जईसे हमनी के देश में प्रधानमंत्री जी फाइनेंसियल इन्क्लूजन के बढ़ावा दे रहल बानी| एकरा खातिर बैंकिंग बेहद जरूरी बा| अगर बैंकिंग के एक्सेसिबिलिटी गाँव गाँव तक हो जात बा त जवन भी बैंक के लाइसेंस देवल जाव ओह लोग खातिर एगो शर्त रखल जाव कि कर्ज जवन बा उ किसान के मत मिलो बल्कि फसल के मिलो आ किसान ओह में मध्यस्ता बनस| अगर फसल के कवनो क्षति जईसे अतिवृष्टि, सूखा, ओलावृष्टि, आग, बाढ़ चाहे कवनो अउरी अन्य कारण होखे त ओह किसान के ओकर क्लेम तत्काल देवल जाव आ ब्याज के पईसन के माफ़ करे के प्रावधान होखे|\nलेकिन पिछला कुछ साल में शाखा प्रबंधन क्षेत्र में रघुराम राजन, आर.बी.आई. के गवर्नर, के तरफ से कुछ बढ़िया कदम उठावल गईल बा| बैंक में लाइसेंस देवे में कृषि के लोन देवे तक के अनिवार्यता के शर्त रखे के बात कईल गईल बा| एकरा अलावां सबसे ज्यादा बैंक ग्रामीण क्षेत्र में खोले खातिर आवाहन कईले बाड़े जवन कि तारीफ ए काबिल बा| एकरा अलावां सरकार लगातार डब्लू.टी.ओ. में आपन बात रख रहल बिया जवना से पीस क्लॉज़ के परमानेंट समाधान निकालल जा सके| हालाँकि विकसित देश हमेशा से विकासशील देश प एह बात के दबाव बनावत आइल बा कि ट्रेड फैसिलिटेशन अग्रीमेंट प सारा देश राजी करे लेकिन भारत हमेशा मना करत आइल बा| खाली भारत ही ना बल्कि जी33 के तेतीस देश एकरा खिलाफ बा| चुकी एह में दिक्कत इ रहल बा देश के कुल पैदावार के 10% ही सब्सिडी के रूप में देवल जाला ओकरा के ख़त्म करे के मांग कईल जा रहल बा| जबकि भारत के किसानन के हित में नइखे| ओकरा पीछे कारन बा कि भारत सरकार फ़ूड सिक्यूरिटी कानून जईसन चीज से बंधल बा|\nजहाँ एह बात के तय कईल गईल बा सरकार पी.डी.एस. अउरी सब्सिडी के अलावां के गरीब तबका के लोगन खातिर काफी कम दाम में अनाज मुहैया करवाई| ओकरा अलावां पी.डी.एस में भी सरकार के काफी कुछ देवे के पडला| एकरा अलावां न्यूनतम समर्थन मूल्य अउरी इनपुट्स जईसे खाद बीज आ इलेक्ट्रिसिटी आदि प सब्सिडी के रूप में कुछ राशी देवे के रहेला| दूसरा बात इ कि देश के कुल पैदावार के 10% ही सब्सिडी के रूप में दिआला आ उहो 1986-88 के मूल्यन के आधार प जवना के अगर आज के मूल्य के रूप में निकालल जाव त महज दू या तीन प्रतिशत निकली| एह इ निर्णय निकालल जा सकत बा कि किसानन खातिर सरकार के ना सिर्फ राष्ट्रिय स्तर बल्कि अंतराष्ट्रीय स्तर प भी संघर्ष करे के जरूरत बा|\nनोट :- इ लेख ‘आखर’ पत्रिका के मार्च अंक में छप चुकल बा|


सेकूलर ताकत मिल के निपटे भाजपा से येचुरी – टटका खबर\nदेश में बढ़त साम्प्रदायिक घटनन ला संघ आ भाजपा के जिम्मेदार ठहरावत माकपा नेता सीताराम येचुरी कहले बाड़न कि एह लोग के नापाक मंसूबा के पर्दाफाश करे ला लोकतांत्रिक सेकूलर आ वाम ताकतन के एकजुट कोशिश करे के चाहीं. ई बात येचुरी पार्टी के मुखपत्र पीपुल्स डेमोक्रेसी के ताजा अंक मे प्रकाशित अपना संपादकीय मे कहले बाड़ें.\nलिखले बाड़न कि बेशक मुजफ्फरनगर मे हिंसा खातिर उत्तर प्रदेश प्रशासन के नाकामिए जिम्मेदार बा बाकिर आर एस एस आ भाजपा के नापाक मंसूबन आ साझा राजनीतिक खेलो के नजरंदाज ना करे के चाहीं. एह लोग के कोशिश बा कि मजहबी ध्रुवीकरण होजाव देश में.\nTags: भाजपा, माकपा, मुजफ्फरनगर


दिल्ली में भोजपुरी-मैथिली कवि सम्मेलन – Anjoria\nअगस्त 9, 2014 दिल्ली, भोजपुरी-मैथिली कवि, सम्मेलन\nस्वतंत्रता दिवस के अवसर प दिल्ली सरकार का ओर से १॰ अगस्त का दिने भोजपुरी-मैथिली कवि सम्मेलन के आयोजन होखे जा रहल बा. कार्यक्रम ‘प्यारे लाल भवन, बहादुर शाह जफर मार्ग, आई. टी. ओ. नई दिल्ली’ में रखल गइल बा. एह मौका प मैथिली-भोजपुरी अकादमी,दिल्ली के उपाध्यक्ष अजीत दूबे के मौजूदगी में प्रख्यात साहित्यकार डॉ॰ केदार नाथ सिंह अध्यक्षता करिहें.\nआमंत्रित कवि लोगन में भोजपुरी के कवि डा॰ अशोक द्विवेदी, कुबेर नाथ मिश्र, गुरू चरण सिंह, जौहर शाफियावादी, देवकान्त पाण्डेय, मनोज भावुक, मुन्ना पाठक, विनय कुमार शुक्ला, सुभद्रा वीरेन्द्र आ संतोष पटेेल अउर मैथिली कवि अजीत कुमार आजाद, कुमकुम झा, चन्द्रेश, तारानन्द वियोगी, निक्की प्रियदर्शनी, बुद्विनाथ मिश्र, मंजर सुलेमान, शेफालिका वर्मा, विजय झा, सियाराम झा ‘सरस’ शामिल बाड़े.\nभोजपुरी-मैथिली से नेह-छोह राखेवाला भाई-बहिन, चाचा-चाची, दादा-दादी आ बच्चा सभ लोग कवि सम्मेलन के नेवतल गइल बा. कार्यक्रम निःशुल्क बा. एहसे दिल्ली मेें रहेवाला भोजपुरी आ मैथिली भाषी लोगन से निहोरा बा कि बड़हन संख्या में पधार के अपना भाषा के मान-सम्मान बढ़ाईं.\n5 thoughts on “दिल्ली में भोजपुरी-मैथिली कवि सम्मेलन”\nअगस्त 9, 2014 को 8:20 अपराह्न पर\nबिहार आ उत्तर प्रदेश में ना होखेला का भोजपुरी के प्रोग्राम.\nअगस्त 9, 2014 को 8:22 अपराह्न पर\nकबो-कबो होखेला , कबो- कबो ना.\nअगस्त 10, 2014 को 1:18 पूर्वाह्न पर\nबिहार में त कम से कम भोजपुरी आ मैथिली के अलग अलग अकादमी बाड़ी सँ बाकिर यूपी में कवनो भोजपुरी अकादमी नइखे. अकादमी के काम ला सरकार से धन मिल जाला जवना से केहु कार्यक्रम करो भा आपन गाड़ी चलाओ. सब करता-धरता पर निर्भर बा. दिल्ली के अकादमी गाहे बगाहे अइसन कुछ करत रहेले. कुछ बरीस पहिले बिहारो में भोजपुरी अकादमी सक्रिय रहुवे बाकिर अब का करत बिया से पताना चलि पावे.\nएहु ले बड़ समस्या इ होला कि भोजपुरी के संस्था चलावे वाला लोग अपना काम के सही तरीका से प्रचारो ना करि पावे. भोजपुरी के संस्था चलावे वाला लोग ला वेबसाइटन के कवनो अहमियत ना होखे. शायदे केहु खबर पठावेला. जबकि हम हर सामग्री के देर सबेर प्रकाशित करत रहीले बाकिर लागेला कि भोजपुरी वालन के भोजपुरिका के कवनो पते नइखे. इहो हो सकेला कि ओह लोग का लगे भोजपुरी में लिखे टाइप करे वालन के कमी होखो आ भोजपुरिका के हिंदी में सूचना पठावे मे लाज लागत होखो.\nअगस्त 9, 2014 को 8:18 अपराह्न पर\nअगस्त 9, 2014 को 12:28 अपराह्न पर\n10 अगस्त सांझ के5बजे….


हँसी का तड़का में मनोज टाईगर के जलवा – Anjoria\nहँसी का तड़का में मनोज टाईगर के जलवा\nमार्च 26, 2011 मनोज टाईगर, हँसी का तड़का\nएह हफ्ता महुआ टीवी के कॉमेडी शो “हँसी के तड़का” में भोजपुरी सिनेमा के कॉमेडी किंग मनोज टाईगर के जलवा देखे के मिली. शो के एंकर सुनील साँवरा मुन्ना भाई एमबीबीएस का गेटअप में आ के शो स्टार्ट करीहें आ उर्वशी सिंह का साथे दुनु जज, सुनील पॉल आ उपासना सिंह, के स्वागत करीहें. फेर अइहें एपिसोड के खास मेहमान जज का रुप में मशहूर कामेडियन मनोज टाईगर. फेर शुर हो जाई प्रतिभागियन के प्रस्तुति. बुल्लू एगो पियक्कड़ न्यूज रीडर के नकल उतरइहें त सोनू राजा एगो जानवर पाड़ा के तलाश में आइल दू गो रिपोर्टरन के हाल बयान करीहें. हर्षिका एगो सेक्सी लड़की का रुप में आके ओकर कहानी सुनाई त शाहरुख सरकारी स्कूल के मास्टर बन के अइहन. अरविंद गोविन्दा के नकल उतारी त पियुष एगो रोबोट के कहानी सुनाई. एपिसोड के समापन मनोज टाईगर आ जज लोग का गाना का साथ खतम होखी.\nएह शो के प्रसारण रात नौ बजे से होला.\nDance Sangram winner Avinash Dubey enters films\nआठ गो धुरंधर चुनौती दीहें बाचल चार जने के


गैर कांग्रेसी सरकार | Anjoria's Weblog\nTag Archives: गैर कांग्रेसी सरकार\nसुशासन आ विकास के अनेके महत्वपूर्ण कसौटी पर कसला का बाद द संडे इंडीयन अबैकस मार्केट रिसर्च के कहना बा कि एनडीए शासित राज्य कांग्रेस शासित राज्यन से बढ़िया प्रदर्शन कइले बाड़ी स. देश के सगरी प्रमुख राज्यन के सूरते हाल जाने ला भइल एह जनमत सर्वेक्षण के रपट “स्टेट ऑफ द स्टे्टस” में ई नतीजा सामने आइल बा. जवना कसौटी पर राज्य सरकारन के काम कसल गइल ओहमें कुशल प्रशासन के मानक जइसे कि प्रशासनिक सुधार, सांप्रदायिक सौहार्द, ई गवर्नेंस, बालिका शिक्षा, औद्योगिकीकरण, कानून.व्यवस्था, सार्वजनिक वितरण प्रणाली, सार्वजनिक स्वास्थ्य सेवा, निवेश वगैरह शामिल रहे.\nएह घरी एह तेरह राज्यन में से आठ गो में गैर कांग्रेसी सरकार बाड़ी स जवना में छह गो में एनडीए नेतृत्व वाली आ दू गो राज्यन, उड़ीसा आ तमिलनाडु, में क्रमशः बीजू जनता दल आ एआईडीएमके के सरकार बावे. एह सर्वेक्षण के नतीजा आ ओह से जुड़ल रपट विस्तार से द संडे इंडियन के नयका अंक में प्रकाशित कइल गइल बा. द संडे इंडियन दुनिया के अकेली पत्रिका हिय जवन एक साथ चौदह गो भाषा में छपेले आ ओह में से एगो भोजपुरियो हवे. भोजपुरी समाचार पत्रिका में एकर कवनो सानी नइखे आ एक तरह से भोजपुरी के एगो संस्करण निकाल के एकर प्रकाशक भोजपुरी के सम्मानित कइले बाड़े.\nबतावल गइल बा कि संसद के बजट सत्र का बाद दिल्ली में एगो भव्य “स्टार स्टेट अवार्ड्स समारोह” के आयोजन कइल जाई.\nद संडे इंडियन.अबैकस मार्केट रिसर्च के जनमत सर्वेक्षण में समहर विकास खातिर गुजरात के पहिला जगहा, निवेश मित्र राज्यन में हिमाचल प्रदेश के पहिला आ सबले प्रभावी जन वितरण प्रणाली खातिर छत्तीसगढ़ के माथ पर राखल गइल बा. दोसरा राज्यन में बिहार के कानून व्यवस्था में सुधार खातिर, मध्य प्रदेश के बालिका शिक्षा, कर्नाटक.के उच्च शिक्षा, उड़ीसा.के प्रशासनिक सुधार, तमिलनाडु के औद्योगिकीकरण, दिल्ली. के पर्यावरण जागरूकता, केरल.के सार्वजनिक स्वास्थ्य सेवा, राजस्थान.के पर्यटन, आंध्र प्रदेश के ई. गवर्नेंस अउर असम.के सांप्रदायिक सौहार्द खातिर माथ पर राखल गइल बा.\nएह सर्वे खातिर अबैकस मार्केट रिसर्च टीम अलग अलग राज्यन से कुल 1200 लोग से सवाल कइलसि आ ओहसे मिलल जबाबन का आधार पर ई सूछी बनावल गइल बा.\n(स्रोत अनुराधा प्रीतम)\nखबर, देश आ समाज, सरोकार में प्रकाशित किया गया | Tagged गैर कांग्रेसी सरकार\t| Leaveareply\nRT @jihadwatchRS: New York City: Man who shot three random people in Times Square identified as Farrakhan Muhammad wp.me/p4hgqZ-WLH… 38 minutes ago\nRT @GahlotKanpur: दिल्ली बॉर्डर पर जो हुआ वो शर्मनाक था, लेकिन किसान नेता और बाकी किसान जानते हुए भी चुप रहे और पीड़िता के परिवार पर दवाब… 39 minutes ago\nRT @GSPMI: असम के नए मुख्यमंत्री #हेमंता जी के बारे में सिर्फ इतना जान लीजिए कि ये योगी जी का अपग्रेड वर्जन हैं...... 39 minutes ago\nRT @GRIAB9qOHCO6AGX: और आक्सीजन चोर भी जानेंगे https://t.co/XBo09Qwwdw 40 minutes ago\nRT @BJP4Keralam: Kerala BJP has decided to non co-operate with Asianet News. The recent issue on Bengal violence proves once again that @As… 41 minutes ago


शैलेन्द्र कुमार साधु लिखल जी के लिखल दू गो रचना | जोगीरा\nHome भोजपुरी साहित्य शैलेन्द्र कुमार साधु लिखल जी के लिखल दू गो रचना\nपरनाम ! स्वागत बा राउर जोगीरा डॉट कॉम प, आई पढ़ल जाव शैलेन्द्र कुमार साधु लिखल जी के लिखल दू गो रचना । रउवा सब से निहोरा बा कि पढ़ला के बाद आपन राय जरूर दीं आ रउवा निर्भय नीर जी के लिखल रचना अच्छा लागल त शेयर जरूर करी।\nरिहता रहे भाई के\nबाडा आशा करिके रक्षा बन्हलु,\nरिहता रहे भाई के,\nभरम तुर देलख,दुसकरम् कर जलाई के।\nकही दहेज के बलि चढलु,कही राही के रोडा हो,\nकडी मेहनतसे दिन-राती एककरेलु,\nतबहु दुशासनके ओरा हो।\nकईसन दिन ह, रात होता काली\nजड-जड के मरतिया,कोखी के लाली।\nफेकी द कलम, छोर द उ भरम्,\nउठाव हथियार,तलवार भांजअ हरदम।\nकईसन जुग बा,कवन ह सरकार,\nकुकरमी राज करता,बबुनीपर होता अत्याचार ।\nबह गईल इजत ,मरयादा पानी-पानी,\nचुपी तुरअ बबुनी,बन जा झांसीके रानी।\nआँखीसे देखल करऽ,\nमारल गईल दामिनी,निर्भया आ प्रियंका के,\nपापियनके नाश कर दऽ, जल्दी जलादऽ लंका के।\nभीतरे गाद बच्छमुह बा,\nदेखल करऽ सडकसे भवन ले बरका समुह बा।\nकहलजाला ईदेश ह चिडिया सोनाके,\nरहल मसकिल बा,नारी के कोना-कोना के।\nउजरे पेन्ह घूमीके,कहे अपनेके ह धरमी,\nआज हम जननी,ईहे रहे कुकरमी।\nदुनिया मे बडका कानुन बा अपना देशमे,\nतब काहे कुकरमी मिलतारे,\nअलगे भेष मे।\nई देखी के “साधुजी”अईले,\nहोत गलती मे सभे के समझईले।\nगजब रेऽपिआजवा, कमाल कईले बा ,\nनिमनको के जिअल, दुसवार कईले बा।\nकेहु रहे नुने -दुलम,\nकेहु मिठाई-मेवा चाभेला,\nगरीबबवा के, गरिआवते चले जईसे,\nअपना के खुबे, दबंगदेवा लागेला।\nतोर भोटवा केनीतिआ,धमाल कईले बा,\nगजब रे ऽ………………\nबात करि पिआजवा के,बहाना खोज अलगे!\nखुबे पहचान बनईले बा।\nबाह रे पिआजवा, रूपवा अनार धईले बा!\nनिमनको के जिअल,दुसवार कईले बा।\nमाई-बहिनिया के रिहता शरमसार कईले बा।\nबात केहु के,रखे ना देवे!\nहर बतिया पर बोलल,बंसाल कईले बा।\nनवका बबुआसे पकौड़ा बेचवावे,\nकही चोरी मे बबुआ,\nजिनगी बेकार कईले बा।\nफिरी मे जिओ बाटी के,\nपुरा नाम कईले बा!\nबबुआ के जीवन , कंगाल कईले बा।\nआलु -पिआज के, बात छोरी के !\nसब गरीबन असुआ के,लाल कईले बा।\nबादशाहत मे, ई अमर बावे!\nजिअल हराम कईले बा\nगजब रे?पिआजवा, कमाल कईले बा!\nपिछला लेखविद्या शंकर विद्यार्थी जी के लिखल भोजपुरी गजल आ गीत\nअगिला लेख500+ भोजपुरी मुहावरा आ ओकर माने /अर्थ | Bhojpuri Idioms with meaning


प्रवेशलाल के हीरोगिरी | CinemaBhojpuri.in\nप्रवेशलाल के हीरोगिरी\nJuly 5, 2012 - कलाकार, फिल्म\n- Tagged: प्रवेशलाल, हीरो\t- no comments\tसिनेमा भोजपुरी के स्टाईलिश स्टार प्रवेशलाल यादव के हीरोगिरी के जलवा जल्दिए दर्शकन पर छाए वाला बा. निरहुआ इंटरटेनमेंट प्रा. लि. के बैनर तले बनल फिलिम “हीरो” में प्रवेश लाल के कइल खतरनाक एक्शन स्टंट दर्शकन के आनन्द दी. अपना हीरो गिरी से प्रवेश दुश्मनन के छक्का छोड़ा दीहें.\nनिर्माता-निर्देशक सुब्बाराव गोसांगी के एह फिल्म में प्रवेशलाल संगे शुभी शर्मा, अवधेश मिश्रा, अयाज खान आ सत्यप्रकाश के प्रमुख भूमिका बा. फिलिम एह महीना देखे के मिले वाला बा. (प्रशांत निशांत के रपट)\nमिलत जुलतशुभी के प्यार में ‘हीरो’ बने प्रवेशलाल (4)छक्का मारे का तइयारी में बाड़न प्रवेशलाल (3)टाईगर में प्रवेशलाल यादव टाइटल भूमिका में (3)फिल्म ‘हीरो’ में प्रवेशलाल के खतरनाक हीरोगिरी (3)हीरो प्रवेश का साथे शुभी शर्मा क हॉट अंदाज (3)To the official site of Related Posts via Taxonomies.\tLeaveaReply Cancel reply\nअँजोरिया | अँजोरियाबजलऽ ए शंख बाकिर बाबा जी के पदा के (बतकुच्चन – १११)सब केहुए पीएम बनल चाहऽताबतिया पंचे के रही बाकिर खूंटवा रहिए पर रही (बतकुच्चन – ११०)लोक कवि अब गाते नहीं – १८बइठले बइठल ज्ञानी हो गइलेबतकुच्चन – १०९सब गाँव के रस्ता रोटिए क ओर जालाबतकुच्चन – १०८मुंबई से बिहारी-मराठी समभाव के आवाज उठलसंतराज सिहं रागेश के स्मृति में समारोहअँजोरिया परिवार\tअँजोरिया\nHindi CineSangeetहम दोनों एक-दूसरे की कला का सम्मान करते हैं – प्रवीण उत्तममुझे रेखा की तरह सदा जवान रहना है – मेघा शर्माक्रांतिकारी कार्यवाही और बुद्घ-गांधी के सिद्घांत दोनों की जरूरत है देश को – रश्मि पितरेकला सागर है तो गायन-अभिनय दो नदियां – खुशबू उत्तमसलमान अंकल तुम्हारे साथ काम करना है – जिया खानमैं बोल्ड हूं….वल्गर नहीं – रीहा वशिष्ठअदाकारी के साथ सूरत भी जरूरी है – सुप्रिया आइमैन२६ जुलाई को एक बुरा आदमीबॉलीवुड में भविष्य का उभरता सितारा विशेष तिवारीसुनील पाल के संगीत निर्देशन में “मनी बैक गारंटी” CineSangeet.comSamVed Music Band amongst top 5Rajpal Yadav and Bharti Sharma on Brothel set for “Babuji Ek Ticket Bambai”Censor Board and its contradictious dogmaSunil Pal records with Udit Narayan for film “MONEY BACK GUARANTEE”Promoting Zindagi 50-50 inared light areaPooja Misrra’s style copied????…….My Fans Loves me that is my reward says Rajan Verma and Veena MalikPooja Misrra at the pre-launch of BROOMSTICKKProstitution should stop immediately: Rajan VermaPooja Misrra inababy pink bra against breast cancer\tCinemaBhojpuri.in Powered by WordPress and theme by\tgazpo.com. | Published by : O.P.Singh from Ballia, Uttar Pradesh - 277001 | contact: anjoria@outlook.com\tSwitch to our mobile site


"लव यू सजना" पिछला हफ्ता बिहार में धमाकेदार तरीका से रिलीज – Anjoria\n"लव यू सजना" पिछला हफ्ता बिहार में धमाकेदार तरीका से रिलीज\nSeptember 8, 2012 Editor मनोरंजन 0\nचर्चित गायक मोहन राठौर आ डांसिग स्टार लकी के पहिलका फिलिम “लव यू सजना” पिछला हफ्ता बिहार में धमाकेदार तरीका से रिलीज हो गइल. फिलिम के पूरा सफल बतावल जात बा.\n7 सितम्बर से बिहार में ‘लव यू सजना’\nसुर संग्राम जीत के चरचा में आइल गायक मोहन राठौर आ डांसिंग स्टार लकी के बतौर नायक पहिलका फिलिम ‘लव यू सजना’ सात सितम्बर स बिहार में रिलीज होखे वाला बा. लोग के कहना बा कि एह फिलिम से सिनेमा भोजपुरी के दूगो अउर स्टार मिले वाला बा. फिलिम के नायिका बाड़ी सुमन झा. कृष्णा अमृत फिल्म प्रोडक्शन के बैनर तले राजेश विश्वकर्मा के बनावल संजय निर्देशित फिलिम ‘लव यू सजना’ में जबरदस्त एक्शन, कॉमेडी, रोमांच देखे के मिले वाला बा. एकर एक से बढ़ के एक गीत संगीतो यादगार होखे वाला बा.\nलव यू सजना के कार्यकारी निर्माता नागेन्द्र शर्मा, सहयोगी निर्माता नवाब विश्वकर्मा अउर सुभाष निषाद, गीतकार प्यारे लाल कवि, फणीन्द्र राव अउर उमेश अनमोल, संगीतकार सुनील महिपाल क जोड़ी, कहानीकार यतीन्द्र कुमार आ पटकथा अउर संवाद लेखक अनिल विश्वकर्मा, मारधाड़ निर्देशक हीरालाल यादव, कैमरामैन रविराज सिंह आ ध्वनिमुद्रक इंद्रदेव चौरसिया हउवें.\nफिल्म में विरेन्द्र चौहान उर्फ निरहू समेत बाकी कलाकारन में वंदिनी मिश्रा, अयाज खान, हीरालाल यादव, दिनेश राय, किट्टू आ प्रमोद गोस्वामी खास बाड़ें.\n(शशिकांत सिहं रंजन सिन्हा के रपट)(5 Sept 12)\nजब संजय पांडे पचास गो पान चबा गइलें


भोजपुरी के इतिहास - JaiBhojpuri.com\nभोजपुरी के इतिहास\nPosted by नबीन भोजपुरिया ( NB ) on July 23, 2011 at 1:34pm in जय भोजपुरी\nभोजपुरी के बारे मे आ आगे का का करे के बा एह बात ब कई हाली बहस बतकही भईल बा आ हो रहल बा , भोजपुरी मे हाँही खा ले का का भईल बा आ हो रहल बा ओहु प बतकही हो रहल बा , बाकी एगो चीझु जवना प बतकही अभी ले नईखे भईल आ एह प जानकारी भी पुरा नईखे मिलल ओह विषय के हम शुरु करत बानी ! एह विषय प हमरा लगे जानकारी बहुत कम बा आ हम एडमिन जी से भी निहोरा कईल बानी की एह विषय प तनी जानकारी एजुगा पहुंचाई , बाकी कुछ जानकारी जवन हेने होने खोजला से मिलल ह ओह के हम लिखत बानी आ हम रउवा सभ से भी निहोरा करब की रवुआ सभ के लगे जवन जानकारी होखे भोजपुरी के इतिहास के बारे मे ओह के एजुगा लिखी सभे !\nभोजपुरी भाषा के इतिहास आ काल विभाजन\nश्री शंकर दयाल सिंह जी के लिखल किताब " बिहार : एक सांस्कृतिक वैभव " के हिसाब से भोजपुरी के जवन काल विभाजन बा उ कुछ अईसन बा -\nकिताब कहत बिआ की काल के विभाजन अतना आसान नईखे आ एगो सही आ निश्चित रुप से एकरा बारे मे कुछ कहल नईखे जा सकत तबो राजनैतिक , ऐतिहासिक , धार्मिक , समाजिक लोक साहित्य आ कुछ विद्वान लोगन के आपन आपन खोज के आधार प जवन लउकत बा ओहि के मानी के ई काल के विभाजन भईल बा !\nप्रारम्भिक ( शुरु वाला , पहिला ) काल - सन 700 स से ले के 1100 ई. तकले\nचारण काल - सन 1100 स से ले के 1400 ई. तकले\nसंत काल - सन 1400 स से ले के 1800 ई तकले\nअध्य्यन काल ( एह मे ढेर लिखा पढी भईल बा ) - सन 1800 स से ले के 1900 ई. तकले\nवर्तमान भा आधुनिक भा एह घरी वाला काल - 1900 स से ले के अब ले\nप्रारम्भिक काल के बारे मे ई किताब लिखत बिआ की एह काल मे कुछ लिखाईल नईखे बाकी जवन सिद्ध लोग रहे ओह लोगन के प्राकृत भाषा से जन भाषा मे ( ध्यान देब एजुगा ई लउकत बा की जन भाषा मे भोजपुरी पहिले से बिआ ) आपन बात कहे लागल लो जवना मे भोजपुरी के शब्दन के काफी प्रयोग रहे ! एकरा माने इहे बुझात बा की सिद्ध लोग जब एह भाषा के अपनावल ल ओकरा पहिले से ई भाषा लोगन के बीचे रहल !\nचारण काल असल मे प्रारम्भिक काल के ही एगो नाव ह जवन ग्रियरसन के दिहल ह अईसे एकरा के कई गो साहित्यकार लोग प्रारम्भिक काल , आदिकाल, वीरगाथा काल , सिद्ध सामंत युग आदि नाव से भी पुकारे ला । ई प्रारम्भिक काल के ही अगिला भाग भा ह भा ओहि के एगो हिस्सा ह !\nसंत काल जईसे की नाव से मालुम परत बा , एह के भक्ति काल भी कहल जा सकेला ,एह समय मे भोजपुरी मे बहुत ज्यादा रचना भईल बाडी स , कब्रीदास ,धरमदास दरियादास , धरणीधर दास , शिवनारायण , लक्ष्मी सखी आदि लोगन के नाव बा जे भोजपुरी साहित्य मे अदभुत आ बरिआर रचना आवे वाला पीढी के देहलस !\nअध्ययन काल मे भोजपुरी लोक साहित्य के उपर काफी काम भईल बा , ग्रियर्सन भोजपुरी भाषा के व्याकरण , इतिहास , भुगोल से ले के सीमा तक फैलाव नक्सा के संगे संगे देखवले बाडे , एहि काल मे डा. बुकानन , जान वीम्स केलौग , हार्नले , फैलन , विलियम क्रुक , ह्युम फ्रेजर , एजी शिरेफ , ड्ब्ल्यु जी आर्चर जईसन विदेशी लोग भोजपुरी भाषा प काफी शोध कईल लो , गजेटियर बनल , जनगणना तकले भईल ! एह काल मे भोजपुरी के बहुत बरिआर स्थान मिलल रहे , उ भले लाठी के जोर रहे भा जवन होखे बाकी ई काल भोजपुरी के विकास खातिर सबसे बरिआर काल कहाउ त गलत ना कहाई । एहि घरी कुछ अउरी रचना भी आईल रहली स जईसे लाला खड्ग बहादुर के 1884 मे लिखल सुधा बुँद मे 60 गो कजरी , पंडित रविदत्त शुक्ल के देवाक्षर चरित ( 1884 ) मे भोजपुरी भाषा स्थान ( नाटक रहाल ई ) इनिकर लिखल ' जंगल मे मंगल' किताब जवन बलिया की घटना पे रहल ( 1886 ) , राम गरीब चौबे के " नागरी विलाप " 1886 तेगअली के बदमाश दर्पण ( 1888 ) , दुधनाथ उपाध्याय जी के 'गोविलाप छन्दावली' अउर 'भर्ती के गीत' , बाबु रामकृष्ण वर्मा के लिखल " विरहा नायिका भेद " ( 1886 ) आ अईसन कतने रचना एह काल मे आईल रहली स !\nआगे अउरी लिखाई ,,,,अभी जारी बा ......... रउवा सभ से निहोरा बा की जवन मालुम होखे भोजपुरी के इतिहास के बारे मे एजुगा लिखी , आधुनिक काल के भी हम लिखे के कोशिश करब ...\nधन्यवाद आ जय भोजपुरी Tags: इतिहास, के, भोजपुरी Like 16 members like this\nPermalink Reply by Rajesh Yadav on July 23, 2011 at 2:05pm नवीन भाई प्रणाम आ जै भोजपुरी,बहूते बरियार जानकारी दहलिन महाराज और एहके पड़ले की बाद इहे विचार मन मे आवाट है की आपण ई भाषा के इतिहास बड़ा ही गोरणवीत बटे.धन्यवाद आपके एह अमूल्या जानकारी से अवगत कारावे खातिर.जै हिंद आ जै भोजपुरी.\nPermalink Reply by Manoj Kumar on July 24, 2011 at 11:18pm नवीन भाई ,\nप्रणाम आ जय भोजपुरी!\nभोजपुरी के काल विभाजन के बारे में जवन जानकारी ढूंढ़ के निकालनी ह, सांचो बड़ा उपयोगी बा. एकरा बारे में अभी ले कहीं ना सुनले रहनी ह. साथे साथे भोजपुरी साहित्य के जवन झलक देखवनी, ऊ अपने आप में चमत्कारिक बा. बहुत ही बेजोड़ जानकारी!\nजय भोजपुरी! ▶ Reply\nPermalink Reply by नबीन भोजपुरिया ( NB ) on July 25, 2011 at 1:34am महेन्दर नाथ शास्त्री ( 1901 -1972)\nबिहार के मशहुर सांस्कृतिक आ राजनैतिक कार्यकर्ता , काशी विद्यापीठ से स्नातक , इँहा के कई गो संस्कृत महाविद्यालयन के अध्यापक रहनी , संस्कृत , हिन्दी आ भोजपुरी के बहुत बरिआर लेखक आ पत्रकार, स्वतंत्रता आन्दोलन आ किसान आन्दोलन के एगो योद्धा , भोजपुरी साहित्य सम्मेलन आ अईसन कई गो संस्था के संस्थापक, " भोजपुरी " नाव से एगो तीनमाही पत्रिका भी इँहा के चलवनी , इँहा के आधुनिक भोजपुरी के जनमदाता भी कहल गईल ।\nPermalink Reply by नबीन भोजपुरिया ( NB ) on July 25, 2011 at 10:40am अपनी मातृभाषा भोजपुरी का महत्व मैने धीरे धीरे पहचाना , केदार जी कहते है कि जो निकट होता है उन्हे धीरे ही पहचाना जाता है , शुरु मे लगता था की भोजपुरी अविकसीत भाषा है ये हमारे बालमन मे बैठा दिया गया था , यह भ्रम पिछले कुछ वर्षो से टुट गया है । जब मैने भोजपुरी की शक्ति से साक्षत्कार किया तब लगा कि इसमे कुछ रचनात्मक कार्य किया जाना चाहिये । - केदारनाथ सिंह " अमराई " किताब मे\nPermalink Reply by Rajeev Mishra "राजीव भोजपुरिया" on July 25, 2011 at 3:15pm नवीन भाई जी प्रणाम , बहुत सुंदर जानकारी रउरा देले बानी , पर एगो बात बा जौन सभे से कहल चाहब की काल्हु आरा स्टेसन पे हम भोजपुरी कवि औरू भोजपुरी से जुडल कौनो किताब मंगनी त उंहा के चिहा के देखे लगनी औरू ना में गर्दन हिला देहनी ! हमनी के इतिहास त जन लेहनी जा पर भविष्य हमनी के हाथ में बा अगर हम खेसारी के गाना चाहे औरू के गाना के किताब माँगती त मिल जाइत पर बहुत दुःख के बात बा की वर्तमान में इ दशा बा बा इहे चिंता के विषय बा त आईं जा सभे मिलके आज भोजपुरी के भविष्य के सुधरिन बनाईं जा ! एक हाली औरू हार्दिक धन्यवाद राउर ! जय भोजपुरी जीय भोजपुरी !\nPermalink Reply by नबीन भोजपुरिया ( NB ) on July 25, 2011 at 3:28pm राजीव भाई प्रणाम आ जय भोजपुरी\nरउवा टीसन प के बात करत बानी हमरा पटना पुस्तक मेला मे भोजपुरी के किताब ना मिलली स आ बहुत खोजला प दु गो किताब मिलली स भाग एक भाग दो आ उ कुल्हि जमा चार गो रहली स आ5मिनट मे चारो बेचा गईली स ! एगो उमिरदार भाई रहलन उ हमरा देखले किनत त तुरते उहो कीन लेहले ! चारो कितबिया फटलाह रहली स !\nबाकी अब धीरे धीरे अईसही लोग मांगी आ फेरु किनाई किताब !\nPermalink Reply by Rajeev Mishra "राजीव भोजपुरिया" on July 25, 2011 at 3:34pm जी भाई जी हिया हिया से उठे के चाहीं अब आवाज ! जय भोजपुरी जीय भोजपुरी !\nPermalink Reply by sanjay panday on July 25, 2011 at 6:19pm navin bhaiarajeev bhai parnam |\nego baat hamahu bataem ki, 17 jun ham banaras tesan par 6-7 book beche wala se\nbhojpuri mati bha kavno bhojpuri kavita ya kahani ke kitab magani ta u kahe bhojpuri mati\npatrika ha ? hamara ke ta malume na ,dusar leve ke ba ta la na ta chala hone baitha,kah ke\n2-3 log hans delas log ,ham kahani ki kahe hasat bada ta u kahale du saal me tohai ek bhojpuri\nmati wala grahak milala bake kehu na |ham kahani jab banaras me na mili ta kaha mili ho bhojpuri ?\nbakir u log hamar majake udave ke koshis kail hamara bada bura lagal ,agar hamar babu ji,bhaiyaahamar parivar\nna rahal hot ta sayad mari-mara ho jat |jab bhojpuri ke kshetra meehal ba bhojpuriabhojpuria ke ta baki jagah\nka hoi|e baat sahi ba ki jab magal jai ta ek na ek deen jarur mili jai bhojpuri\nPermalink Reply by नबीन भोजपुरिया ( NB ) on July 25, 2011 at 6:43pm राजीव भाई संजय भाई प्रणाम आ जय भोजपुरी\nभोजपुरी साहित्यकार आ नीमन नीमन फिल्मकार गायकार गीतकार संगीतकार के सहायता करे के बा आ भोजपुरी के विकास करे के बा त एगो बडा नीमन उपाय बा !\nकम से कम भोजपुरी क्षेत्र मे कवनो किताब के दोकानि देखी त ओजुगा भोजपुरी के किताब पुछी की बा की ना आ कवनो कैसेट विडियो के दोकान देखी त ओह गायकार भा फिलिम के पुछी की ओकरा लगे बा की ना !मिली त ले ली ना मिली त तीन चार हाली पुछाई त उ अपने राखे लगिहन।\nहम आपन अनुभव बतावत बानी , पिछिला साल पटना पुस्तक मेला मे हम मय दोकानि छाभि मरनी बाकी हमरा एकहु किताब भोजपुरी मे भा भोजपुरी खाती लिखल होखे , ना मिलल हमार मेहरारु कहली की भोजपुरी ओतना टांठ नईखे भईल की ओकर किताब रवुआ बाजार मे मिली , तबो हम हारी ना मननी आ एक जगहा हमरा डा. कृष्णदेव उपधिया के लिखल दुनो भाग भेंटा गईल , ओकरा लगे दुनो भाग के दु दु गो कापी रहल , बुझि ली की उ बहुत पुरान छपाईल किताब रहे आ हम खरीदनी ना की एगो तनी बुढाठ आदमी रहलन उहो चट दे दुसरका दुनो कितबिया किन लेहलन ! हमरा तबे बुझाईल की किताब खरीदे वाला बाडे बाकी उ खोजत नईखन आ जहिया से खोजे लगिहन , किताब अपने आप भेंटाये लागी !\nPermalink Reply by Brij bhushan choubey on July 28, 2011 at 11:56am भोजपुरी के पहिलका निबंध १९४७ मे ' पानी ' नाव से लिखाइल रहे ,जेकर लेखक रहनी आचार्य महेंद्र शास्त्री जी जिह्नका भोजपुरी के पहिलका मुक्कमल पत्रिका " भोजपुरी" मे लिखले रहनी जवन १९४१८ मे बरसात के दिन मे प्रकाशित भइल रहे ओकर संपादक भी इहेका रहनी ,बाकिर "भोजपुरी " एखाली के बाद दुबारा प्रकाशित ना हो पावल |\nPermalink Reply by k.narayan on July 29, 2011 at 11:33pm प्रणाम भाई लोग\nहम त भोजपुरी के इतिहास जान के अपने के गौरान्वित मानत बानी की इ हमार मातृभाषा हs I जेकर इतिहास एतना पुरान बा\nPermalink Reply by FAIYAZ AHMAD [RINKU] on July 30, 2011 at 7:53pm नविन भाई जय भोजपुरी,\nबहुत सुंदर और ज्ञान्वर्धक जानकारी रौवा देहले बानी भोजपुरी भाषा के बारे में और हमरा खेयाल से इ एगो रौवा अईसन जानकारी के खजाना जुटावे के शुरुवात कईले बानी जुना से आभी तक बहुत से हमरा खानी भोजपुरी भासी लोग महरूम बावे|\nहमरा उम्मीद बा की एह जानकारी के खजाना में रोज एक से एक नया नया जानकारी रूपी रतन जुड़त जाई |\nविकिपीडिया में एक बार हम पढले रहनी की भोजपुरी भाषा के नाम करन के तरह से भईल,लेकिन इ जानकारी केतना सही बा हमरा नईखे मालूम|अगर रौवा लोगन के एह बारे में कुछ जानकारी होखो तो ज़रूर बताईं | "बिहार के आरा जिला में एगो गाँव बा "भोजपुर" एही गाँव के नाम पर भोजपुरी भाषा के नाम कारन कईल गईल बा |\nमानल जाला की मध्य काल में उज्जएं से आईल भोजवंशी परमार वंश के राजा लोग एह गाँव के बसावल और एह गाँव के नाम भोजपुर रखल और एह गाँव के आस पास बोलल जाये वाला भाषा के भोजपुरी कहल गईल|"


Nazir Hussain soldier of Subhash Chandra Bose Azad Hind Fauj became father of Bhojpuri cinema Bhojpuri Spl: आजाद हिंद फौज के सिपाही नाज़िर हुसैन, जानीं कइसे बनलें भोजपुरी सिनेमा के पितामह? – News18 हिंदी\nBhojpuri Spl: आजाद हिंद फौज के सिपाही नाज़िर हुसैन, जानीं कइसे बनलें भोजपुरी सिनेमा के पितामह?\nनाज़िर हुसैन (Nazir Hussain) के भोजपुरी सिनेमा के पितामह (Father of Bhojpuri Cinema) कहल जाला. उहें के प्रयास रहे कि भोजपुरी सिनेमा कल्पना से हकीकत हो पावल आ भोजपुरी के पहिला फिल्म (First Bhojpuri Movie) बन पावल.\nLast Updated : January 22, 2021, 17:36 IST\nनाज़िर हुसैन के भोजपुरी सिनेमा के पितामह कहल जाला. उहें के प्रयास रहे कि भोजपुरी सिनेमा कल्पना से हकीकत हो पावल आ भोजपुरी के पहिला फिल्म बन पावल. नाज़िर साहेब एतना अच्छा अभिनेता रहनी कि बिमल रॉय अउरी देव आनंद के फिल्मन के अनिवार्य हिस्सा रहनी. गंगा पार कमसार स्थित उसिया गांव में 15 मई 1922 के जनमल नाज़िर साहेब के बारे में बहुत कम लोग जानेला कि उहाँ के पहिले रेलवे में फायरमैन, फेर ब्रिटिश इंडियन आर्मी के तरफ से विश्वयुद्ध द्वितीय लड़े वाला सिपाही भी रहनी. जब ब्रिटेन जापान से युद्ध हार गइल त नाज़िर 60 हज़ार सिपाहियन के साथे बंदी हो गइनी आ जापानी सेना के खूब अत्याचार सहनी. उहें उहाँ के आपन दुःख-दर्द भुलाये खातिर लिखल आ अभिनय कइल शुरू कइनी.\nएक बार जब खुदीराम बोस जापान में बंदी सिपाहियन से मिले गइनी त उहाँ के लिखल नाटक ही मंचित भइल आ बोस बहुत प्रभावित भइनी. जब सुभाषचन्द्र बोस आजाद हिन्द फ़ौज के गठन करत रहनी त उहाँ के भी नाज़िर साहेब से मुलाकात कइनी. बोस सिंगापुर रेडियो पर नाज़िर हुसैन साहेब के कार्यक्रम कई बेर सुनले रहनी. नाजिर हुसैन आजाद हिन्द फ़ौज में शामिल भइनी आ ओकरा विघटन के बाद जब भारत अइनी त कलकत्ता में न्यू थिएटर में नाटक करे लगनी. एहीजा उहाँ के मुलाकात बिमल रॉय से भइल आ बिमल रॉय के उहाँ के असिस्टेंट बन गइनी. बिमल रॉय ‘पहला आदमी’ फिल्म बनावत रहनी, नाज़िर जी एह फिल्म में खाली अभिनये ना कइनी बल्कि एकर कहानियो लिखनी, संवादो लिखनी. ई फिल्म उहाँ के स्थापित कर देलस. नाज़िर हुसैन फिल्म ‘मुनीम जी’ में पहिला बार देवानंद के साथे दिखनी. एह फिल्म के उहाँ के पटकथा-संवाद भी लिखले रहनी. देवानंद आ नाज़िर साहेब के दोस्ती एही जी से शुरू भइल आ आजीवन चलल.\nभोजपुरी फिल्म बनावे के आईडिया नाज़िर साहेब के डॉ. राजेंद्र प्रसाद देहले रहनी. एक बार राजेन्द्र बाबू फिल्म समारोह में मुंबई अइनी. ओहिजा उहाँ के बगल में बइठल नाज़िर हुसैन से परिचय भइल. जब राजेन्द्र बाबू जननीं कि नाज़िर हुसैन भोजपुरी भाषी हईं त भोजपुरिये में कहनी कि रउआ जइसन भोजपुरी भाषी कलाकार बा तबो भोजपुरी में अभी ले कौनो फिल्म ना बनल. ई बात नाज़िर जी के मथे लागल आ उहाँ के गंगा मईया तोहे पियरी चढ़इबो के स्क्रिप्ट लिखनी आ प्रोड्यूसर के इंतज़ार करे लगनी. संजोग से विश्वनाथ शाहाबादी से उहाँ के मुलाकात भइल आ ऊ पइसा लगावे खातिर तैयार भइनी अउरी एह तरे भोजपुरी के पहिला फिल्म बनल जवन आवते भोजपुरिया क्षेत्र में एगो नया बाज़ार आ श्रोता वर्ग खड़ा कर देलस. नाज़िर हुसैन, पहिला फिल्म के बाद भोजपुरी खातिर समर्पित हो गइनी. उहाँ के लगभग 500 फिल्म हिंदी आ भोजपुरी में कइनी.\nउहाँ के भोजपुरी में उल्लेखनीय फिल्मन में हमार संसार, बलम परदेसिया, रूस गइलें सइयां हमार, चुटकी भर सेनुर आदि बा. उहाँ के भोजपुरी फिल्म में भोजपुरिया लोक संस्कृति, ग्रामीण जीवन आ लोक-रंग के प्रभाव सर चढ़ के बोलत रहल. बतौर निर्देशक उहाँ का बलम परदेसिया, रूस गइलें सइयां हमार जइसन सफल फिल्म देहनी. नाज़िर हुसैन के निधन 16 अक्टूबर 1987 के मुंबई में भइल. उहाँ के मुंबई के\nमलाड स्थित मस्जिद के कब्रिस्तान में सुपर्दे खाक कइल गइल. नाजिर साहेब के एह बात खातिर हमेशा ईयाद कइल जाई कि हिंदी फिल्म इंडस्ट्री में स्थापित एगो बड़ा कद के अभिनेता भोजपुरी सिनेमा के प्रतिष्ठा के साथे स्थापित कर देलस. दुनिया छोड़े के पहिले उ भोजपुरी के झंडा बढ़िया से गाड़ चुकल रहले.\nपहिला भोजपुरी फिल्म ‘गंगा मईया तोहे पियरी चढ़इबो’ के प्रदर्शन के दू साल बाद नाज़िर हुसैन साब के एगो आलेख ‘धर्मयुग’ में छपल रहे, ओकर कुछ अंश हम इहाँ उधृत कइल जरुरी समझत बानी – ‘’ पहली फिल्म बनी. पटना में राजेन्द्र बाबू उसका उद्घाटन करने वाले थे, लेकिन अस्वस्थ हो जाने के कारण वे उपस्थित नहीं हो सके. फिर भी उनके लिए विशेष प्रदर्शन की व्यवस्था की गयी. फिल्म देखने के बाद उन्होंने इतना ही कहा: “ए भाई ! इ अइसन जनाता कि हम कौनो फिलिम ना देखलीं हं. अइसन बुझात रहल ह कि कौनो गांव में बइठल कौनो लीला देखत रहीं।” मैं तब उपस्थित नहीं था, परन्तु जब उनके उद्गार सुने, तो मेरा दिल हर्ष से फूल उठा. एक कलाकार के लिए इससे बढ़कर सम्मान और गर्व कि बात क्या हो सकती है कि उसकी कृति की प्रशंसा इतने निर्मल शब्दों में की जाय.\nमुझे खुशी है कि जनता ने इस फिल्म को दिल से पसन्द किया और जिस व्यक्ति ने लाखों रूपये का जोखिम उठाया, उसकी झोली भी भर गयी. ‘भइयों की ज़बान’ कहकर मजाक उड़ाने वाले आज इस क्षेत्र में प्रवेश करने की तैयारी कर रहे हैं और कई तो कर भी चुके हैं. भोजपुरी हिन्दी की एक शाखा है पर यह हमारे गांवों की तरह ही मीठी है. अगर इसकी मिठास को कायम रखते हुए भोजपुरी फिल्मों का निर्माण किया गया, तो वह दिन दूर नहीं कि उत्तर भारत के ग्रामीण देश के किसी भी कोने में जाकर अपने को अजनबी महसूस नहीं करेंगे. फिर, भोजपुरी के प्रसार से हिन्दी का प्रसार भी तो होता ही है.\nध्यान दीं, नाजिर साहेब के बात पर ! हम इहाँ दू गो बात कहे के चाहत बानी –\nपहिला- नाजिर साहेब कहनी कि, ‘’ भोजपुरी के प्रसार से हिन्दी का प्रसार भी तो होता ही है.’’ ..ई बात कुछ बुद्धिजीवी लोग के काहे नइखे बुझात. उ काहे हिंदी-भोजपुरी में झगड़ा लगावत बा लोग. काहे कहsता लोग कि भोजपुरी से हिंदी के अहित होई.\nदूसर बात– नाज़िर साहेब के यकीन रहे कि भोजपुरी सिनेमा के प्रचार से हमनी के मान-सम्मान बढ़ी आ लोग हीन भावना से ना देखी बाकिर अब त ममले पलट गइल. लोग फिलिमिये देख के हमनी के गरियावता आ एकरो चलते बहुत लोग आपन भोजपुरिया पहचान छुपावsता. त भाई रे, पाई खातिर माई के मत बेचs सन !!!\n(लेखक मनोज भावुक भोजपुरी सिनेमा के वरिष्ठ स्तंभकार हैं )\nTags: Bhojpuri News, Entertainment news., UP, World WAR 2, झारखंड, पटना, बिहार, रांची, लखनऊ, वाराणसी\nFIRST PUBLISHED : January 22, 2021, 14:31 IST\nअमरावती हत्याकांड में बड़ा खुलासा, आरोपियों में शामिल है उमेश कोल्हे का दोस्त